
IĊ-CHAIRPERSON (Onor. Darren Carabott): Il-wara nofsinhar it-tajjeb lil kulħadd. Din hija l-ewwel laqgħa tal-Kumitat Permanenti dwar il-Kontijiet Pubbliċi għal din il-leġiżlatura. L-ewwel nett nixtieq nawgura l-ħidma t-tajba lill-Membri li kienu diġà jifformaw parti mill-Kumitat, kif ukoll lill-Membri l-ġodda. Tajjeb ngħid ukoll li magħna hawn l-Awditur Ġenerali, id-Deputat Awditur Ġenerali u s-Sur William Peplow mill-Uffiċċju Nazzjonali tal-Verifika. Tajjeb li nibdew din l-ewwel laqgħa billi nilqgħu lis-Segretarju l-ġdid, li se jkun qed isegwi l-Public Accounts Committee, is-Sur Stephen Grech, u nagħtuh merħba u nawgurawlu f’dan l-irwol li se jkun qiegħed jaqdi tal-iktar Kumitat li jiltaqa’ fil-Parlament Malti, u li biex ngħid hekk huwa kumitat daqsxejn aktar kontenzjuz mill-kumitati l-oħra. Dik hi t-tradizzjoni. 

Preċedentement kien hemm is-Sinjura Anna Brincat li kienet tokkupa l-kariga ta’ Segretarja tal-Kumitat, mill-bidu li ġie fformat il-PAC, u llum m’għadhiex taħdem fil-Parlament għaliex irtirat mix-xogħol. Għalhekk, jekk hawn il-qbil, ikun tajjeb li tintbagħat ittra ta’ ringrazzjament għax-xogħol li għamlet għan-nom tal-Kumitat, għas-snin kollha li serviet mal-Parlament, u nirringrazzjawha tas-servizz li tat mhux biss lilna li konna npoġġu magħha f’dan il-Kumitat, imma ringrazzjament ukoll għan-nom tal-poplu Malti. Hawn qbil?

ONOR. RAMONA ATTARD: Sur President, iva, hawn qbil u n-naħa tal-Gvern tingħaqad miegħek sabiex nirringrazzjawha tax-xogħol tagħha, filwaqt li nawgurawlha wkoll għall-futur. 


IĊ-CHAIRPERSON: Tajjeb. Dan il-qbil ġie verbalizzat.

GĦAŻLA TAL-EWWEL INVESTIGAZZJONI GĦAL DIN IL-LEĠIŻLATURA

IĊ-CHAIRPERSON: Ngħaddu issa għas-suġġett li għandna fuq l-aġenda. Se nipproponi li niftehmu sabiex il-Kumitat darb’oħra jiltaqa’ informalment. Kif tkellimna, normalment ikun hemm persuna magħżula min-naħa tal-Gvern li tkun qed tikkorrispondi man-naħa tal-Oppożizzjoni ħalli niffaċilitaw ix-xogħol. Però tajjeb ukoll li nagħmlu laqgħa informali bejn il-Membri tal-Kumitat ħalli nistradaw il-mod ta’ kif se jkun qed jaħdem il-Kumitat. Jekk tiftakru sew, fl-aħħar leġiżlatura konna nużaw ħafna l-laqgħat in camera biex inkunu nistgħu niddiskutu deċiżjonijiet amministrattivi, b’mod partikolari l-limitu li konna nagħmlu fuq il-laqgħat, kif se naħdmu fuq ir-rapporti, eċċ., li kif tafu, tajjeb li jsiru. Ovvjament nistedinkom biex tikkomunikaw aktar ‘il quddiem ...

ONOR. RAMONA ATTARD: Sur President, nixtieq inqajjem punt fuq dan. Ovvjament aħna sirna nafu dwar din il-laqgħa permezz tal-istqarrija li nħarġet ilbieraħ. Issa din mistoqsija li se nagħmel; kien hemm serje ta’ punti li ġew maqbula fil-leġiżlatura preċedenti. U issa rridu niddeċiedu jekk kinux ad hoc jew jekk humiex se japplikaw ukoll għal din il-leġiżlatura. Dan il-punt proċeduralment li nixtieq inqajjem hu li ġeneralment, kif għedt tajjeb inti, konna niltaqgħu informalment biex naraw min se jibda jagħżel is-suġġett għad-diskussjoni, jekk hux il-Gvern jew inkella l-Oppożizzjoni, naraw kif se nipproċedu u naraw il-lista tax-xhieda. U aħna min-naħa tal-Gvern nixtiequ li naħdmu b’dan il-mod, kif dejjem ħdimna. L-ewwel mistoqsija tiegħi hija din; jekk dawk il-punti li kien intlaħaq qbil dwarhom, u li kont ktibthom inti stess, Sur President, nistgħux neħduhom li japplikaw għal din il-leġiżlatura wkoll? U t-tieni nett, is-suġġeriment hu li l-ewwel ikun hemm laqgħa informali bejn iż-żewġ naħat qabel nipproċedu.

IĊ-CHAIRPERSON: Grazzi ta’ dan il-punt għax jien kelli l-istess mistoqsija. Fil-leġiżlatura preċedenti, u se mmur lura biex infakkar ftit x’kien ġara, kien hemm id-deċiżjoni ... Se nkun ċar li r-regola tibda li meta jkollok leġiżlatura ġdida kollox jibda mill-ġdid, jiġifieri l-leġiżlatura preċedenti ma torbotx, ħlief ovvjament dawk il-prassi li jkunu ntużaw matul is-snin u li qishom ikunu bħala parti mill-użanza tal-Kumitat. 

ONOR. RAMONA ATTARD: Għalhekk qiegħda nistaqsi.

IĊ-CHAIRPERSON: Jiġifieri dawk ir-regoli teknikament illum il-ġurnata ma japplikawx għax dawk huma tal-leġiżlatura preċedenti, u l-Kumitat irid jerġa’ jaqbel fuq sett ta’ regoli, kif konna għamilna d-darba l-oħra. Għalkemm dawk kienu regoli li kienu nżammu kunfidenzjali, però kien hemm qbil u kien hemm rispett lejhom. Għalhekk nixtieq li jkun hemm laqgħa informali sabiex niddiskutu kif se nimxu ’l quddiem dwar dawk ir-regoli, u naraw jekk hux se japplikaw f’din il-leġiżlatura, jekk hux se nemendawhom, jekk hux se nbiddlu u jekk hux se nżidu jew innaqqsu fihom. Dik diskussjoni għal darb’oħra. 

Matul is-snin, u fil-leġiżlaturi preċedenti, kienet inħolqot prassi li s-suġġetti jintgħażlu b’mod alternat, jiġifieri darba tagħżel l-Oppożizzjoni u darba jagħżel il-Gvern, u li l-ewwel suġġett ikun l-għażla tal-Oppożizzjoni. Ovvjament kien hemm elezzjoni ġenerali, il-poplu għażel Gvern u għażel Oppożizzjoni, u l-prassi - qed nagħmilha ċara li din hija prassi – li ntużat fil-leġiżlaturi passati kienet li jkun hemm suġġetti li jalternaw u li l-ewwel rapport ikun magħżul mill-Oppożizzjoni. Però se nagħmilha ċara li hemm ir-rulings li jgħidu li biex ikun hemm suġġett magħżul, dejjem irid ikun hemm il-qbil tal-Kumitat. 

Il-prassi kienet li nħallu lil xulxin nagħżlu s-suġġett tagħna u nalternaw, però fl-aħħar mill-aħħar xorta jrid ikun hemm il-qbil unanimu tal-Kumitat. Imbagħad jekk ma jkunx hemm qbil immorru għall-vot. Għalhekk bħala l-ewwel item fuq l-aġenda għamilt l-għażla tas-suġġett. Hemm prassi wkoll, li mhijiex regola imma hija prassi, li fl-ewwel laqgħat nistiednu lill-Uffiċċju Nazzjonali tal-Verifika sabiex jagħtuna preżentazzjoni u jsiru l-mistoqsijiet. Teknikament dik ma toħroġx mill-Istanding Orders u ma toħroġ mill-ebda regolament imma hija prassi li ntużat. Dawn huma tip ta’ prassi li se jinżammu minħabba t-tradizzjoni li ntużat fis-snin li għaddew. Ma nafx jekk hux qed nirrispondi l-mistoqsija tiegħek Onor. Attard. 

ONOR. RAMONA ATTARD: Faċli. Dwar il-prassi u l-għażla tas-suġġett, f’dan l-istadju sempliċiment qed nikkummentaw fuq prinċipji bażiċi, u naħseb li idealment, l-istess kif kien ġara u nemmen li kien sar tajjeb ħafna fil-leġiżlatura preċedenti, li kienu miktubin, issa niltaqgħu bejnietna u niktbu kollox. Li kien jaħdem tajjeb inżommuh, u jekk hemm xi ħaġa li nistgħu nirfinaw u ntejbu, għandna nagħmluha. Naf li kienet ad hoc u li ma tapplikax għal din il-leġiżlatura, u għalhekk hemm bżonn li jsir dan il-meeting informali, imma quddiemi għandi punt nru 2 tad-dokument li kien inkiteb fit-12 ta’ April 2024, u li jgħid hekk: “The members have agreed that the Government will start off with choosing the first topic.”.

IĊ-CHAIRPERSON: Imma għal dak iż-żmien. 

ONOR. RAMONA ATTARD: Għal dak iż-żmien.

IĊ-CHAIRPERSON: Ma ninsewx li dik kienet f’nofs il-leġiżlatura preċedenti, wara d-diskussjoni fuq tal-Electrogas, jekk m’iniex sejjer żball. 

ONOR. RAMONA ATTARD: Mhux se noqgħod niddibatti min għandu jagħżel is-suġġett, eċċ.

IĊ-CHAIRPERSON: Qiegħed nagħtik il-kuntest Onor. Attard. Qabel l-elezzjoni tal-2022, li kien għaddej min-naħa tal-Oppożizzjoni kienet id-diskussjoni dwar l-Electrogas. U mbagħad din id-diskussjoni komplejna għaddejjin biha wara l-elezzjoni.  

ONOR. ALEX MUSCAT: Bil-permess tal-Kumitat, nixtieq ngħid li għamilna żmien fejn dehrilna ż-żewġ naħat, bi qbil, li l-PAC, anke b’rispett lejn ix-xogħol li jagħmel l-istess Awditur Ġenerali, li biex ngħid hekk qatta ħafna żmien jiffoka fuq rapport partikolari. 

IĊ-CHAIRPERSON: Tal-Electrogas kien. 

ONOR. ALEX MUSCAT: Hekk hu, ir-rapport tal-Electrogas. Għamilna tliet snin niddiskutuh dak ir-rapport! Beda f’leġiżlatura u spiċċa f’leġiżlatura oħra. L-ebda rapport qabel fl-istorja ta’ Malta ...

IĊ-CHAIRPERSON: Le, kien hemm, imma ejja ninsewha għaliex inkella noqogħdu ...

ONOR. ALEX MUSCAT: Dak iż-żmien konna ħadna l-pariri li kienet tatna s-Segretarja ta’ dan il-Kumitat, is-Sinjura Anna Brincat, li minn hawnhekk insellmilha, li kellha esperjenza twila fil-Kumitat Permanenti dwar il-Kontijiet Pubbliċi u semmitielna l-prassi li kienu jimxu bihom fil-passat. Jekk qed nifhem sew, naqblu biex issir laqgħa oħra, li tkun in camera, fejn inkunu nistgħu nkunu preżenti lkoll kemm aħna, u naraw naqblux fuq dawn il-punti jew inkella għandniex intejbu fuqhom.  

IĊ-CHAIRPERSON: Preċiżament. 

ONOR. ALEX MUSCAT: Imbagħad naħseb wara li nkunu qbilna fuq il-proċedura – għaliex dik se tistradana għal din il-leġiżlatura – nibdew nitkellmu wkoll fuq is-suġġetti li nixtiequ li jiġu diskussi.   

IĊ-CHAIRPERSON: Ħalli nagħlqu l-kapitlu tal-mistoqsija tal-Onor. Attard. Li kont qed ngħid huwa dan; kien hemm żmien fejn ma kienx hemm qbil dwar id-durata tal-għażla tas-suġġett, u konna nispiċċaw li qed jiġi diskuss rapport u jkun hemm rapporti oħrajn li jridu jiġu diskussi min-naħa tal-Uffiċċju Nazzjonali tal-Verifika. U kif semma l-Onor. Muscat, kien hemm qbil unanimu sabiex nipprovaw intellgħu kemm jista’ ikun rapporti li jkunu saru mill-Uffiċċju Nazzjonali tal-Verifika, għalkemm it-tendenza tkun li l-investigazzjonijiet ikunu naqra iktar jaħarqu. Imma kien hemm dak il-qbil. Wara li spiċċa tal-Electrogas konna qbilna fuq dawk is-sett ta’ regoli biex ma jerġax ikun hemm dewmien. Biex niddistakka ftit mill-element partiġġjan, kien hemm żewġ rapporti, tal-Electrogas kif ukoll taż-żejt, li jekk m’inix sejjer żball, kienu damu ħafna.  

IS-SUR CHARLES DEGUARA (Awditur Ġenerali): L-iżjed li dam kien taż-żejt.

IĊ-CHAIRPERSON: Hekk hu. Dawk iż-żewġ rapporti kienu damu, ħalli npoġġiha hekk, u konna qbilna li għandna nipprovaw nispeditaw ix-xogħol u jkollna iktar rapporti bħala Kumitat. U naħseb dak huwa animu tajjeb. Dik ir-regola li semmejt inti, li jibda l-Gvern, kienet f’dak il-mument li kien għadu kif spiċċa r-rapport li għażlet l-Oppożizzjoni, u allura kien imiss lill-Gvern li jagħżel is-suġġett għad-diskussjoni. Mhux kull darba hekk. Il-prassi dejjem kienet li ladarba l-President tal-Kumitat huwa mill-Oppożizzjoni, tibda l-Oppożizzjoni u jkompli l-Gvern. Fil-fatt għalhekk għamilt l-ewwel item fuq l-aġenda tagħna l-għażla tas-suġġett. U se nispjega għalfejn. 

Hemm tliet prassijiet li huma dawn; l-ewwel prassi tkun li nalternaw, darba l-Oppożizzjoni u darba l-Gvern, it-tieni prassi li tibda l-Oppożizzjoni u t-tielet prassi li tibda l-preżentazzjoni min-naħa tal-Uffiċċju Nazzjonali tal-Verifika. Li kont se nissuġġerixxi, ladarba hemm dawn it-tliet prassijiet, u setting aside li hemm bżonn li niltaqgħu fuq dawk ir-regoli, hu li llum issir l-għażla tar-rapport għad-diskussjoni, dejjem jekk hawn qbil. Nistgħu ngħaddu biex niskedaw ukoll il-laqgħat li fihom tibda ssir il-preżentazzjoni u sadanittant, biex inkunu iktar effiċjenti bħala Kumitat, issir din il-laqgħa informali dwar kif se jaħdem il-Kumitat fuq affarijiet oħrajn.

Ma ninsewx li dawk ir-regoli li konna qbilna dwarhom, anke għall-benefiċċju tal-Membri l-ġodda, ma jsemmu xejn dwar id-durata tal-preżentazzjoni tal-Awditur Ġenerali, u dik saret hekk apposta. Fil-fatt aħna ma nistgħu nitfgħu l-ebda obbligi għax min-naħa tal-Awditur Ġenerali mhumiex parti mix-xhieda imma huma l-awturi tar-rapporti li aħna niddiskutu. Jiġifieri dak kien l-animu ta’ dawn ir-regoli. Dejjem jekk hemm qbil nimxu b’dan il-mod. Fil-fatt bħala main item tal-aġenda għamilt l-għażla tal-ewwel investigazzjoni, li naħseb saret b’mod pubbliku u li diġà tafu x’se tkun ir-rakkomandazzjoni tal-Oppożizzjoni. Se nerġa’ nirrepeti ruħi; l-għażla tas-suġġett. Nistgħu niskedaw il-laqgħat għall-preżentazzjoni tal-Uffiċċju Nazzjonali tal-Verifika u nistgħu niskedaw ukoll il-laqgħa informali dwar l-għażla tar-regoli biex naraw kif se jaħdem amministrattivament il-Kumitat. 

L-Onor. Ramona Attard.

ONOR. RAMONA ATTARD: L-ewwel punt. Dwar il-laqgħa naqbel li ssir biex proċeduralment naraw kif se nimxu u nistabbilixxu r-regoli li jibqgħu għaddejjin matul il-leġiżlatura kollha. Hawnhekk qed nara wkoll ir-rappreżentanti mill-Uffiċċju tal-Awditur Ġenerali, li jsegwu kull laqgħa, u naħseb naqblu li jekk għandhom xi suġġerimenti kif dan il-Kumitat nistgħu nagħmluh jaħdem aħjar, we are open to suggestions, kif għedna fil-bidu, biex kemm jista’ ikun jimxi kollox swiftly. Ovvjament issa ninformawkom meta se niltaqgħu b’mod informali bejnietna, u jekk tkunu tridu tgħaddulna xi suġġerimenti we are all open for suggestions.

It-tieni punt. Sur President, is-soltu r-rapporti ma nsirux nafuhom minn fuq il-media għaliex, kif għedna, konna niddiskutu informalment. Ma jimpurtax li ġara hekk.

IĊ-CHAIRPERSON: Le, kienet tiġri.

ONOR. RAMONA ATTARD: Aħna ġeneralment konna niddiskutu informalment, nagħtu s-suġġerimenti tagħna, u nipproċedu. Issa ġara hekk. Qiegħda ninnota wkoll li min-naħa tal-Membri tal-Gvern qed jiġi mitlub biex l-ewwel skrutinju ta’ rapport ikun dwar rapport li ġie ppubblikat fl-2024, u li l-iskrutinju sar ħafna snin qabel. 
IĊ-CHAIRPERSON: Le, fis-sena ta’ qabel sar, fl-2023.

ONOR. RAMONA ATTARD: Qed ngħidu li għaddew tliet snin minn mindu sar l-iskrutinju. Allura wara laqgħa mal-Ministru Miriam Dalli, in-naħa tal-Gvern li tifforma parti mill-Kumitat Permanenti dwar il-Kontijiet Pubbliċi, se titlob sabiex niktbu uffiċjalment ħalli dak ir-rapport jiġi aġġornat sa din is-sena biex ikun hemm ir-relevanza għar-rapport li qed jiġi quddiem din il-Kamra, u jsir ukoll skrutinju fid-dawl tal-investiment kollu li sar sa din is-sena. Imbagħad meta jkollna l-fatti kollha sa din is-sena, biex ma nkunux qed niddiskutu fil-passat, isir l-iskrutinju meħtieġ fil-PAC. 

IS-SUR CHARLES DEGUARA: Sur President, nista’ nikkummenta xi ħaġa? Kumbinazzjoni, aħna għandna proċedura, kif tafu, u hija proċedura tajba, ta’ follow-up reports. X’inhuma dawn? We go back two, three years, naqbdu r-rapporti tagħna, naqbdu the main recommendations, u naraw kemm minnhom ittieħdu on board. 

ONOR. RAMONA ATTARD: Jekk m’iniex sejra żball għadu kemm ġie ppubblikat wieħed. 

IS-SUR CHARLES DEGUARA: Hekk hu. U dan huwa tajjeb għaliex kieku aħna fit-teorija nwettqu l-aqwa audits li hawn fid-dinja imma mbagħad id-dipartimenti ma jwettqu xejn minnhom, dak ikun ħela ta’ ħin u ħela ta’ flus. Il-value added tax-xogħol tagħna jiġi minn kemm id-dipartimenti jwettqu mir-rakkomandazzjonijiet tagħna. Kumbinazzjoni t-team tas-Sur Peplow, naħseb iżjed minn xahar ilu, bdew bil-follow-up ta’ dan l-audit. Qisna antiċipajna l-Kumitat. Naħseb issa ilna xahar li bdejna. Jiġifieri kienet kumbinazzjoni għax ma konniex nafu x’se jiġri. Naħseb li bdejnieh qabel l-elezzjoni. Jiġifieri diġà qegħdin nagħmlu update tas-sitwazzjoni. Ovvjament kien audit ikkumplikat ħafna, u hemm issues tekniċi, u allura ma nistax ngħid li se jkun lest għada. Imma diġà qegħdin naħdmu fuqu.

IĊ-CHAIRPERSON: Imma ma jwaqqaf xejn milli tibda d-diskussjoni dwar dan ir-rapport? 

IS-SUR CHARLES DEGUARA: Dik biċċa tagħkom u ma nistax nidħol fiha jien.  

IĊ-CHAIRPERSON: Nifhem, però naħseb tgħallimna inti hawnhekk għax ilek ħafna iktar minna f’dan il-Kumitat. 

IS-SUR CHARLES DEGUARA: 19-il sena. 

IĊ-CHAIRPERSON: Kemm-il darba l-Kumitat jaqbad rapporti ... Fl-aħħar mill-aħħar dak hu l-iskop tal-PAC, li janalizza x’ġara fil-passat biex nitgħallmu mill-iżbalji ħalli nimxu ’l quddiem. 

IS-SUR CHARLES DEGUARA: Jiena dejjem sostnejt li bħala NAO qegħdin hawnhekk għax għandna funzjoni waħda, u ċjoè biex nagħtukom servizz. Itolbuna xi tridu minn għandna u aħna nipprovaw nagħtukom servizz mill-aħjar li nistgħu. Kif tixtiequ intom aħna nimxu. 

IĊ-CHAIRPERSON: Imma jibqa’ relevanti? Jekk tridu titkellmu ftit bejnietkom kemm titfu l-mikrofonu.

IS-SUR CHARLES DEGUARA: Aħna ma nistgħux niddiskutu rapporti li għadhom ma ġewx ippubblikati hawnhekk. Kif jista’ ikun?! Daqshekk biss.

IĊ-CHAIRPERSON: Mhux hekk!

ONOR. NIGEL VELLA: Sur President, nixtieq nagħmel punt. Dan huwa punt importanti li għamel l-Uffiċċju tal-Awditur Ġenerali. Jekk qed nifhem tajjeb diġà iddikjarajt li jrid isir follow-up fuq dan ir-rapport. U għandi nifhem li diġà qegħdin taħdmu fuqu, u hemm ir-rapport, u allura se tkunu daqsxejn preklużi milli twieġbu ċerti mistoqsijiet. 

IS-SUR CHARLES DEGUARA: Mhuwiex etiku.

IĊ-CHAIRPERSON: Fuq ir-rapport li qed isir.

ONOR. NIGEL VELLA: Dan diġà huwa punt importanti li wieħed irid jissottolinea. Apparti minn hekk, irrid ngħid li anke t-talba li għamlet il-kollega, qed ngħidu li mhux il-follow-ups fuq ir-rapport li sar diġà, u li ġie ppubblikat fl-2024. Anzi aħna qed ngħidu li rridu mmorru lil hinn u nkopru wkoll is-sena 2026. Jiġifieri qed ngħidu li se mmorru pass oltre. Din in-naħa tal-Kamra m’għandha l-ebda problema li tiddiskuti din il-materja. Anzi apparti li tkellimna f’dan il-Kumitat illum dwar il-punti li qajjmu l-Oppożizzjoni, diġà saret diskussjoni fil-Plenarja, saret diskussjoni fl-MCSD, saret diskussjoni fuq is-suġġett fil-Kamra tal-Kummerċ u saru diskussjonijiet mal-ġurnalisti u twieġbu l-mistoqsijiet tal-ġurnalisti. Jiġifieri bl-ebda mod m’hemm problema li niddiskutu dan is-suġġett. Anzi din in-naħa tal-Kamra, kif issottolineat il-kollega, terġa’ trid tmur oltre biex almenu jkun hemm aġġornament fuq id-diskussjoni li qiegħda ssir. U dan għaliex minn dak iż-żmien lil hawn sar ħafna xogħol, sar ħafna investiment, u naħseb li jkun tajjeb li jkollna wkoll diskussjoni fuq l-aħħar aġġornamenti li saru. 

IĊ-CHAIRPERSON: L-Oppożizzjoni – għax s’issa għadha ma ntqalitx hawnhekk - qiegħda tressaq it-talba biex jiġi diskuss ir-rapport li ġie ppubblikat f’Lulju 2024, li jħares fuq is-snin ta’ qabel, u li ħareġ bir-rakkomandazzjonijiet dwar x’għandu jsir f’dak ir-rapport. Minn aspett intern l-Uffiċċju Nazzjonali tal-Verifika, b’mod distint mill-iskrutinju tal-PAC, qiegħed jagħmel follow-up intern u li jsir fuq bażi regolari fuq rapporti oħrajn. Jiġifieri aħna dejjem nirċievu l-follow-ups tagħkom, però naħseb li qatt ma tela’ follow-up. Qegħdin fl-2026 u jekk inħarsu lura lejn rapporti passati, jiġifieri meta kien hemm l-għażla tal-Electrogas, dak ir-rapport kien ilu li ħareġ. Meta kien hemm l-għażla li niddiskutu s-suġġetti tas-Sustainable Development Goals (SDGs), kienet saret ukoll il-prospettiva dwar x’ġara, u dak huwa l-punt tal-PAC li jara x’ġara fil-passat, li jġib in-nies responsabbli għal dawk id-deċiżjonijiet quddiemu u li jsiru l-mistoqsijiet ta’ skrutinju. Fl-aħħar mill-aħħar dik hi l-funzjoni tal-PAC. Fl-opinjoni tiegħi, jekk kull darba li jitla’ rapport se noqogħdu ngħidu li ħa nistennew il-follow-up ...

IS-SUR CHARLES DEGUARA: Kif diġà għedt, aħna qegħdin hawnhekk biex nagħtukom servizz. Id-deċiżjoni dwar x’aġenda tiddiskutu hija tagħkom u mhux tagħna. Aħna m’għandna l-ebda mandat u lanqas nixtiequ li nagħmlu encroachment ... Essenzjalment x’tiddiskutu f’dan il-Kumitat hija deċiżjoni tagħkom. Ladarba tiddeċiedu aħna ngħinukom u niffaċilitaw id-diskussjoni tagħkom. Dik hija s-sitwazzjoni.

ONOR. RAMONA ATTARD: Li nixtieq inressaq għall-attenzjoni hu li minn kif qalu l-AG u d-Deputy AG, jekk se jkollna mistoqsijiet ta’ x’qed jiġri issa u fuq xi improvement kien hemm ... Aħna x’jinteressana? Aħna iktar milli niddiskutu l-passat, xi xtarrejna minnu u kif għamilna titjib kif qal il-kollega. Għal dawk il-mistoqsijiet, minħabba li intom għandkom l-updates tagħkom għaddejjin, ma tistgħux tirrispondu għalissa hux hekk? Ippermettili ftit ħalli nispiċċa l-punt tiegħi. Qiegħda nifhem sew li updates mill-2023 ta’ x’sar improvement jew le ma tistgħux tirrispondu għalihom sakemm jiġi konkluż il-follow-up? 

IS-SUR CHARLES DEGUARA: Mhux fuq dan il-każ biss imma fuq kull audit. Ma jkunx għaqli min-naħa tagħna li nikkummentaw fuq works in progress.

IĊ-CHAIRPERSON: Għalhekk wara l-preżentazzjoni tal-NAO jittellgħu x-xiehda. Dik hija prassi tal-PAC. Jekk noqogħdu sejrin hekk ma jitla’ l-ebda rapport! Bir-raġunar li ma nibdewx investigazzjoni dwar rapport tal-2024 ifisser li kull rapport li hemm bħalissa, li ħareġ mill-NAO, qatt ma jitla’ quddiem il-PAC għax ngħidu li huwa obsolete! 

ONOR. GRAHAM BENCINI: Onor. Muscat, fil-każ tal-Electrogas – l-Onor. Attard ma kenitx magħna u allura nfakkruha ftit - in-naħa tal-Gvern kienu tellgħu xiehda ministri ta’ qabel l-2013 biex jixhdu fuq ir-rapport. Aħna qatt ma kellna oġġezzjoni biex immorru lura fiż-żmien. U hawnhekk qed nagħmel referenza għall-eks Ministru Tonio Fenech li kien ittella’ sabiex jixhed fuq il-kuntratt tal-Electrogas. U aħna qatt ma kellna oġġezzjoni fuq dan. 

IĊ-CHAIRPERSON: Fl-2023 dwar l-2013! 

ONOR. GRAHAM BENCINI: Mhux hekk! Ma kien hemm l-ebda rabta min-naħa tiegħu mal-kuntratt, u ttella’ min-naħa tal-Gvern, u aħna m’għamilna l-ebda oġġezzjoni. Allaħares noqogħdu noġġezzjonaw għal kull rapport li sar fil-passat! Ma naħsibx li hemm rapporti li joħorġu llum u jitilgħu llum stess! Hemm jew le?

IS-SUR CHARLES DEGUARA: Ma naħsibx.

ONOR. GRAHAM BENCINI: M’hemmx rapporti li tlestew illum u joħorġu llum.

IS-SUR CHARLES DEGUARA: Ma naħsibx.

IĊ-CHAIRPERSON: L-Onor. Alex Muscat.

ONOR. ALEX MUSCAT: Kollegi, qed nifhem iż-żewġ argumenti imma hemm distinzjoni importanti li għandna nissottolineaw, anke b’rispett lejn ix-xogħol li jagħmel l-Uffiċċju tal-NAO. Aħna hawnhekk naraw kemm investigazzjonijiet kif ukoll audits. Illum qed nitkellmu fuq audit, jiġifieri investigazzjoni post-mortem. Semmejna jekk kenitx għaqlija jew le l-għażla tal-BWSC u tal-Electrogas. Hemmhekk l-investigazzjoni tkun waslet u tkun daħlet f’dettall kbir, u nirringrazzja lill-NAO għax-xogħol metikoluż li dejjem għamlu, imma tistabbilixxi fatti marbutin ma’ audit dwar x’sar sew u x’seta’ sar aħjar. Jiġifieri hemmhekk jista’ ikun li rapport, għas-saħħa tal-argument, ikun ilu li ġie ppreżentat ħames snin. M’hemm l-ebda issue li jiġi diskuss hawnhekk. Però f’każ ta’ audit, u hawnhekk qed nitkellmu fuq audit, jekk qed naqblu bħala Kumitat, l-għażla min-naħa tal-Oppożizzjoni hi li niddiskutu dan l-audit marbut mal-enerġija. Illum qed insiru nafu, u qed nieħu pjaċir li minn jeddu l-NAO qed jaġġorna dak l-audit, u allura qed jara x’follow-ups saru f’dawn l-aħħar sentejn, tlieta, fuqu. Ma nafx u mhux se nazzarda nistaqsi kemm idum dan l-eżerċizzju min-naħa tal-NAO ...

IS-SUR CHARLES DEGUARA: Effettivament, kif semmiet tajjeb l-Onor. Ramona Attard fil-bidu, meta aħna nagħmlu follow-up report, ma jkunx hemm audit wieħed fih imma jkun hemm ħamsa, sitta, sebgħa jew tmienja. Fil-fatt l-aħħar wieħed kien fih tmien audits. Jiġifieri dan ma bdejniehx waħdu in isolation, imma hemm madwar erba’, ħamsa għaddejjin, u hemm oħrajn ukoll. U meta nippubblikaw ma nippubblikawx wieħed waħdu. Nittama li jkun fih ħamsa, sitta biex sa Novembru jew Diċembru jiġi ippubblikat. Ġeneralment Novembru jew Diċembru nippubblikawh.

ONOR. GRAHAM BENCINI: Imma fuq suġġett bħall-enerġija nimmaġina li dejjem se jkun hemm follow-up audits hux hekk? Jiġifieri dawn ikunu ongoing more or less.

IS-SUR CHARLES DEGUARA: Aħna nipprovaw nagħmlu follow-up audits jekk jista’ ikun ta’ kemm nistgħu audits. F’Ġunju ħriġna wieħed fuq il-financial and compliance li kien fih tmien follow-ups. Dan huwa tal-performance audits u jkun fih xi erba’ jew ħamsa. 

ONOR. GRAHAM BENCINI: Jiġifieri bejn wieħed u ieħor ikunu ongoing. Malli tlestu review u mbagħad ...

IS-SUR CHARLES DEGUARA: Hekk hu.
ONOR. GRAHAM BENCINI: Imma suġġett bħall-enerġija mhux se tagħmlu audit u tħalluh hemm għax ovvjament imbagħad ... 

IS-SUR CHARLES DEGUARA: Hekk hu.

ONOR. GRAHAM BENCINI: Jiġifieri jekk noqogħdu nistennew li jkun hemm follow-up audits kull darba se nispiċċaw qatt mhu se nevalwaw ir-rapport! 

IĊ-CHAIRPERSON: Qed infittex fir-rapporti tal-NAO għax jekk m’inix sejjer żball konna tellajna tal-obeżità fl-aħħar leġiżlatura ...

IS-SUR CHARLES DEGUARA: Dak sui generis. 

IĊ-CHAIRPERSON: Hekk hu.

IS-SUR CHARLES DEGUARA: Dawk tas-Sustainable Development Goals (SDGs) audits ...

IĊ-CHAIRPERSON: Tal-obeżità mort lura għall-2023.

IS-SUR  CHARLES DEGUARA: U kien hemm tal-povertà. L-ewwel wieħed SDG 1 poverty u SDG 2 ...

IĊ-CHAIRPERSON: Meta kien ippubblikat tal-poverty? 

IS-SUR CHARLES DEGUARA: Bejn erba’ u ħames snin ilu. Ħames snin żgur.

ONOR. GRAHAM BENCINI: In-numri kienu obsolete.

IĊ-CHAIRPERSON: Niftakar li konna qed ngħidu dawn l-affarijiet u audit kien mhux investigation. Qed nipprova nfittex is-sena meta ġie ppubblikat imma mhux qed jirnexxili. 

IS-SUR  CHARLES DEGUARA: Ħames snin, sitt snin, għaddew żgur.

IĊ-CHAIRPERSON: Kienu għaddew numru ta’ snin. Kien hemm preżentazzjoni min-naħa tagħkom u kontu qegħdin tispjegaw li dawn in-numri huma limitati sa dak iż-żmien. Però imbagħad niftakar li saru mistoqsijiet lix-xiehda li ġew wara u li kienu aġġornawhom. Dak hu l-punt ta’ dan ir-rapport, li jagħtina stampa ta’ x’ġara u jagħtina r-ritratt ta’ dakinhar. Imbagħad quddiem il-PAC ikun hemm il-follow-up tagħha u ta’ x’ġara. Kif intefqu? Għalfejn irriżultat dik? Ir-rakkomandazzjoni ppreżentata mill-NAO x’sar minnha? Naħseb li dak huwa l-iskop fl-aħħar mill-aħħar ta’ dan il-Kumitat. 

ONOR. DEBORAH SCHEMBRI: Jien naħseb li irrispettivament x’sar fil-kwestjoni tal-obeżità, eċċ, fejn kien hemm diġà rapport u jekk kien sar qabel, hawnhekk għandna sitwazzjoni fejn għandna rapport li diġà ilu madwar xahrejn li beda x-xogħol fuqu sabiex jiġi aġġornat. Qegħdin fil-PAC biex naraw li l-flus tal-Gvern u n-nefqa tal-Gvern tkun waħda ġusta. Allura, anke l-flus tal-Gvern iridu jkunu minfuqa b’mod effiċjenti. Jekk diġà għaddej dan ix-xogħol, u bħalma qalilna l-Awditur Ġenerali, f’Novembru se jkun lest, mhux qed nitkellmu fuq ħafna ’l bogħod. Prattikament ġimagħtejn wara li jerġa’ jibda jiltaqa’ l-Parlament, jista’ joħroġ dan ir-rapport. U allura, fil-fehma tiegħi ma jagħmel l-ebda sens li tibda tiddiskuti dan ir-rapport mingħajr ma jkollok l-aġġornament tiegħu. 

L-ewwel nett, anke jekk jitilgħu xhieda jistgħu jkunu iktar wholesome fix-xhieda li jistgħu jagħtu. Mhijiex kwestjoni li ttellagħhom u mbagħad terġa’ ttellagħhom, imma jitilgħu jixhdu b’mod komplet. M’aħniex qed nitkellmu fuq il-fatt li ma tistax tiddiskuti rapport li kien sar qabel. That is not the issue. L-issue hi li diġà ilu xahrejn li beda jiġi aġġornat, u fi żmien xahrejn oħra, meta nerġgħu nibdew il-Parlament b’mod regolari se nkunu nistgħu naraw is-sitwazzjoni kollha. Naħseb li that is the best use of public funds, u ċjoè li dan isir at one go. M’għandna l-ebda kwestjoni fuq li ma jsirx, assolutament, jew li ma jiġix diskuss is-suġġett. 

Ġie diskuss f’fora differenti u għadu qiegħed jiġi diskuss. Nhar il-Ġimgħa se jiġi diskuss mal-MCESD. Jiġifieri mhijiex kwestjoni li l-Gvern ma jridx jiddiskuti, jew li mhux sensittiv għal din il-kwestjoni. Il-Gvern sensittiv ħafna għal din is-sitwazzjoni u minn xiex għaddew ċerti nies f’dan il-perjodu. Però, naħseb li it is best use of public funds, time, energy u x-xogħol ta’ dawn is-sinjuri li huwa ongoing, li nistennew xahrejn u niddiskutu l-kwestjoni kollha fl-intier tagħha, inkluż l-aġġornamenti. Anke għall-poplu Malti jagħmel sens li jekk xi ħaġa tiġi aġġornata issa, u din mhijiex investigazzjoni bħalma kien qed jgħid l-Onor. Alex Muscat, imma l-kwestjoni hi li għandna bżonn naraw stampa sħiħa. Huwa tajjeb li dan il-Parlament ma jagħtix impressjoni spezzettata meta x-xogħol diġà qed isir. Ma tagħmilx sens.

IĊ-CHAIRPERSON: L-ewwel semmejt li kien hemm SDG report li kien ittella’ qabel. Fl-2024 il-Kumitat kien għażel fuq motivazzjoni tal-Gvern ta’ dak iż-żmien, li ssir diskussjoni dwar rapport li ħareġ fl-2020, jiġifieri erba’ snin qabel. Audit kien dak u mhux investigazzjoni. Jixhduha l-membri ta’ dak iż-żmien u jixhdu l-Uffiċċju Nazzjonali tal-Verifika x’kien ġara. Nibqa’ ngħid li iva, kien ħareġ il-ġid ukoll, b’aspett retrospettiv li jħares ’il quddiem. Fl-aħħar mill-aħħar dak huwa l-punt ta’ audit. Ridt nagħmel premura u xtaqt insemmiha li filwaqt li nifhem, u allaħares le, l-eżekuttiv, il-Gvern ma ħax azzjoni, ejjew nifhmu li hawnhekk, u qed nieħu gost li din il-leġiżlatura m’hawnx membri mill-eżekuttiv li qegħdin fuq il-PAC. 

B’hekk għandna, ħa ngħid hekk, il-libertà li mmorru lura għat-tradizzjoni kif għandha tkun, u kif issir f’pajjiżi barranin, li jkun il-leġiżlattiv, u aħna bħala Membri Parlamentari, li nagħmlu skrutinju fuq l-eżekuttiv. Dik nirrikonoxxiha, u ħadt gost ħafna li din id-darba m’hawnx membri tal-eżekuttiv bilqiegħda ma' din il-mejda. Għalhekk qed ngħid li fl-aħħar mill-aħħar huwa oneru tagħna li mhux biss niddikjaraw li l-eżekuttiv qed jieħu azzjoni. M’għandniex nieqfu hemmhekk. Anzi, għandna obbligu bħala leġiżlattiv li nagħmlu dan l-iskrutinju li qed inressqu ’l quddiem. Dik hija parti mir-raison d'etre ta’ dan il-Kumitat. 

L-Onor. Eve Borg Bonello.

ONOR. EVE BORG BONELLO: Sur President, il-punt li ridt nirreferi għalih jien huwa viċin ħafna tal-punt imqajjem minnek. Filwaqt li napprezza dak li semmiet l-Onor. Schembri, laqgħat tal-Gvern mal-MCESD, eċċ., ir-responsabilità ta’ dan il-Kumitat hija l-iskrutinju parlamentari. Fil-fatt għandek iċ-Chairperson ta’ dan il-Kumitat li huwa Membru tal-Oppożizzjoni. Għalhekk l-argument li ma nistgħux niddiskutu rapport ta’ sentejn ilu għax qed isir aġġornament fuqu ma jneħħix il-fatt li kien hemm nuqqasijiet dik is-sena, u li aħna għandna obbligu lejn il-poplu sabiex niddiskutuhom. Anke li kieku nagħtu l-impressjoni li kienet out of date, l-istess kriżi li attivat dan ir-rapport, reġgħet seħħet. U allura aktar u aktar, bħala kumitat parlamentari, u bħala membri ta’ dan il-Parlament, bħala rappreżentanti tal-poplu, għandna obbligu li niddiskutu dak ir-rapport. Anzi, l-iskrutinju jkun wiesa’ u iktar ħolistiku fuq dak ir-rapport tal-2023 u mbagħad ikollna l-opportunità ukoll li nagħmlu l-iskrutinju fuq il-follow-ups.

IĊ-CHAIRPERSON: Jekk qed ngħidu li għal Novembru joħroġ ir-rapport, niġu bejn wieħed ieħor, jekk jirnexxilna nibdewh issa ... Ma ninsewx li għandek il-preżentazzjoni tal-NAO, u wara, jekk naqblu kif konna qbilna l-aħħar darba, nimponu qisu limitu ta’ massimu ta’ laqgħat fuq kull suġġett. U niġu eżatt maż-żmien ta’ meta se jiġi ppubblikat ir-rapport. Naħseb li vera tkun koinċidenza, sejħilha li trid, imma l-Kumitat ikun għaddej bl-iskrutinju tiegħu ...

ONOR. RAMONA ATTARD: Skużawni ftit imma anke fid-dawl tal-press release li saret il-bieraħ mill-Oppożizzjoni, fejn qalet li “Jidher li minkejja dan ir-rapport, u minkejja li Miriam Dalli qaltilna li fit-tliet snin li għaddew nefqet €140 miljun sabiex jissaħħaħ in-network tad-distribuzzjoni, il-problema flok issolviet, aktar iggravat.” Mela l-għan ta’ din id-diskussjoni hija l-investiment li sar. 

 IĊ-CHAIRPERSON: Wara r-rapport tal-2024.

ONOR. RAMONA ATTARD: Allura dak huwa l-għan. Qed naqblu. Kif qalet l-istess Onor. Borg Bonello, li wara dak ir-rapport naraw x’sar u x’ma sarx. Qed isir l-audit mill-Awditur Ġenerali. Dak huwa l-iskop, li naraw wara dak ir-rapport x’sar u x’ma sarx. Qegħdin naqblu. Din in-naħa qed naqblu u jinteressana ħafna għax aħna kunfidenti li sar ħafna investiment, kif qed juri l-Gvern. Qegħdin naqblu. Però, biex immorru għall-għan tal-investigazzjoni li wriet l-Oppożizzjoni stess, meta lanqas biss ma konna nafu biha lbieraħ ... Ma jimpurtax! Ġejna hawnhekk b’wiċċna minn quddiem! Dik qed issir issa bl-audit mill-Awditur Ġenerali. X’ħin ikun lest aħna niddiskutuh. Anzi we are looking forward sabiex niddiskutuh. 

IĊ-CHAIRPERSON: Ħa nagħmel mistoqsija lilkom, li ovvjament għaddejjin bil-follow-up. Jekk jagħti l-każ li l-PAC jiddeċiedi li jtella’ dan ir-rapport tal-2024, filwaqt li issa intom bħalissa għaddejjin bil-follow-up fuqu, b’xi mod, dak li se joħroġ mill-PAC jista’ jippreġudika r-rapport tal-follow-up? 

IS-SUR CHARLES DEGUARA: Jien diġà għedt u se nerġa’ nirrepeti li l-aġenda tal-PAC hija f’idejkom. Jekk se niddiskutu r-rapport tal-2024 ... 

IĊ-CHAIRPERSON: Eżatt, u s-snin ta’ qabel.

ONOR. ALEX MUSCAT: Għaxar snin.

IĊ-CHAIRPERSON: Le, mill-2013 sal-2023. 

ONOR. RAMONA ATTARD: Ir-rapport ta’ qabel kien mill-2013 sal-2023. 

IĊ-CHAIRPERSON: Eżatt.

ONOR. RAMONA ATTARD: Għalhekk għidtilkom għaxar snin qabel.

IS-SUR CHARLES DEGUARA: Hemm ħafna comparative tables. Aħna mhux se nwieġbu l-mistoqsijiet. Dawk se jweġibhom min se jiġi quddiemkom. Jekk il-mistoqsijiet ikunu bbażati biss fuq dak ir-rapport, ovvjament mhux se jimpatta dak li qed nagħmlu issa. Dik biċċa tagħkom x’mistoqsijiet tistaqsu, u jien mhux se noqgħod qisni referee nsaffar is-suffara ... 

IĊ-CHAIRPERSON: Anzi jekk xejn jista’ jikkorrabora ...

ONOR. RAMONA ATTARD: Ma jistax jikkorrabora ...

IS-SUR CHARLES DEGUARA: Hemmhekk kont se nintervjeni. Ma nistgħux niggarantixxu għax jekk intom tistaqsu mistoqsijiet, aħna ma nistgħux nikkonfermawh qabel ma nlestu.

IĊ-CHAIRPERSON: Hekk hu. Ovvjament. 

IS-SUR CHARLES DEGUARA: We cannot give assurance. Filwaqt li aħna għaddejjin bix-xogħol tagħna ma nistgħux ... Staqsu lil min tridu imma at this point in time, la għaddejjin bl-audit, qabel inlestuh ma nistgħux ngħidu iva, vera, hekk sar. 

ONOR. GRAHAM BENCINI: Imma fuq ir-rapport tistgħu?

IS-SUR CHARLES DEGUARA: Fuq ir-rapport l-ieħor, kollox sew, fuq l-għaxar snin l-oħra. L-unika ħaġa li qed nagħmlu huwa follow-up ...
ONOR. GRAHAM BENCINI: Hekk hu.

IĊ-CHAIRPERSON: L-unika ħaġa li jidhirli li ġrat kien li f’każ li jiġi xi ħadd, għax ix-xhieda jkunu taħt ġurament, li jgħid xi ħaġa, u ovvjament issir referenza għal dak li hemm fir-rapport. Qatt ma saret li ssir xi forma li dan quddiemkom qal hekk u ma qalx hekk ... Qatt ma saret u nittama li qatt ma ssir. Mhuwiex dak l-iskop kollu. L-iskop kollu tal-PAC jibqa’ li fuq rapport tal-Awditur Ġenerali ssir il-preżentazzjoni tal-findings u r-rakkomandazzjonijiet tagħkom. Imbagħad il-follow-up ...  

IS-SUR CHARLES DEGUARA: Ibbażata biss fuq is-sitwazzjoni kif kienet dakinhar.

IĊ-CHAIRPERSON: Preċiżament. U bbażata fuq rakkomandazzjonijiet li jkun ħareġ l-NAO u x’sar minnhom. Fl-aħħar mill-aħħar fil-PAC mhux l-għan tagħna li nistabbilixxu x’ġara, imma kif dak li ġara, tajjeb u ħażin, x’sar minnu. Fl-aħħar mill-aħħar biex naraw ukoll kif se nimxu ’l quddiem.

ONOR. DEBORAH SCHEMBRI: Propju dak li qed tgħid inti Sur President. L-idea kollha hi biex naraw jekk in-nefqa tal-Gvern kenitx tajba. Aħna mhux biss irridu naraw status quo ta’ x’kienet is-sitwazzjoni bejn l-2013 u l-2023, li għandha l-importanza tagħha. Mhux qed ngħidu li dik ma tiġix diskussa. Setgħet ġiet diskussa f’dawn it-tliet snin imma ma ġietx. U m’aħniex qed ngħidu li m’għandhiex relevanza. Però l-poplu Malti, jekk nistgħu nagħtuh stampa tal-lum ... Ġenwinament xi ħadd jista’ jlum lil din in-naħa tal-Kamra jekk lill-poplu jrid jagħtih dik li fil-verità hija s-sitwazzjoni llum? Ma narax relevanza li nieqfu sal-2023 u nħarsu biss lejn l-għaxar snin ta’ qabel għax tkun qisek qed tara ktieb tal-istorja minflok qed tara l-aħbarijiet kurrenti. Ma tagħmilx sens. (Interruzzjonijiet)

Din l-istorja għandha kuntest. Mhux qiegħda ngħid li mhuwiex tajjeb. U aħna mhux qed ngħidu li mhux se niddiskutuha imma bħalma ma ġietx diskussa f’dawn l-aħħar tliet snin, ma tiġix diskussa għal dawn ix-xahrejn li ġejjin. B’hekk tiġi diskussa fid-dawl, bħalma għidt inti Sur President, ġustament, ta’ mhux biss x’sar sa dak iż-żmien u x’kienet l-istatus quo fl-2013, imma x’sar mill-2013 biex dak li irrakkomanda l-Awditur Ġenerali issa naraw ukoll jekk in-nefqa tal-poplu Malti kenitx ġusta u x’tejjibna sal-lum. 

Biex inkunu ġenwini mal-poplu Malti, jekk l-intenzjoni hija li nagħtuh stampa tal-fondi pubbliċi jekk kenux minfuqin sewwa, dan li diġà qed isir, u billi nistennew xahrejn oħra, tliet xhur oħra, mhu se jiġri xejn ħażin. U dan għaliex dak li qegħdin tipproponu intom bħala Oppożizzjoni li jiġi diskuss, m’għandux as such ir-relevanza li għandhom dawn it-tliet snin, jiġifieri mill-2023 sal-lum. Dawk huma iktar relevanti. Mhux qed ngħid li l-oħrajn mhumiex, imma dawn it-tliet snin huma iktar relevanti għas-sitwazzjoni li qed iħoss il-poplu Malti llum. Jien kont inkun inqas sorpriża li kieku tkun l-Oppożizzjoni li tkun qed tinsisti li naraw is-sitwazzjoni sal-lum u mhux l-Oppożizzjoni li mhijiex tinsisti u trid tara sal-2023. 

IĊ-CHAIRPERSON: Se nipprova nispjega ftit l-animu ta’ għalfejn qed titressaq din l-għażla tar-rapport. Naħseb li kulħadd konxju tas-sitwazzjoni tal-qtugħ tad-dawl. M’għandix għalfejn noqgħod nirrepeti ruħi. Kulħadd jaf is-sitwazzjoni ta’ dawn l-aħħar jiem u ta’ dawn l-aħħar snin. B’mod konsistenti fis-sajf qiegħda tirrepeti ruħha l-istorja. L-animu tal-Oppożizzjoni, li qed tipprova ġġib il-Gvern u l-membri tal-Gvern fuq dan il-Kumitat li jaqblu magħha, li wara li fl-2023, 2024, sar ir-rapport min-naħa tal-Uffiċċju Nazzjonali tal-Verifika, li jħares fuq a long-term audit, fuq ammont ta’ snin, inti ma tistax tgħid x’qed jiġri llum, però trid tibbaża fuq l-investimenti li jkunu saru fuq medda ta’ snin, bi pjan long-term. Ma nistgħux ngħidu li se nibbażaw biss fuq x’ġara din is-sena. Għalhekk l-animu tal-Oppożizzjoni hija li jsir skrutinju, mhux biss ta’ x’ġara fiż-żmien tar-rapport li ħareġ l-audit, però wara li l-Uffiċċju Nazzjonali tal-Verifika għamel analiżi u ħareġ bir-rakkomandazzjonijiet tiegħu, hemmhekk jidħol il-PAC sabiex jistaqsi x’ġara minn dawk ir-rakkomandazzjonijiet. Għalhekk jidħol il-PAC. Se nerġa’ mmur lura għall-prassi, u nittama li l-prassi tibqa’ tiġi rispettata. L-Oppożizzjoni qiegħda tressaq din it-talba għal dan ir-rapport. Issa l-ballun f’saqajkom. 

ONOR. NIGEL VELLA: L-ewwel nett ma nafx jekk il-prassi kenitx li niġu infurmati bil-laqgħa lejliet għax biex ngħaġġlu nagħmlu Facebook live fuq xi banketta biex naraw is-suġġett, hemmhekk kollox sew, inkunu fast! Din in-naħa tal-Kamra ħadd minna mhu qed jgħid li ma niddiskutux il-passat. Bl-ebda mod. Jien smajt l-intervent li għamlet il-kollega u smajt l-interventi li għamlu l-oħrajn. Aħna qed ngħidu ejja mmorru pass oltre u ċjoè niddiskutu l-passat, imma niddiskutu wkoll il-preżent. Aħna wkoll sensittivi għal dak li għaddejjin minnu l-familji. Smajt ukoll l-Awditur Ġenerali jitkellem, smajt lis-sinjuri jgħidu fuq il-biċċa xogħol tal-audit, u l-ewwel kelma kienet li waqt li jkun hemm audit għaddej idealment ma jkunx hemm mistoqsijiet biex ikunu jistgħu jwieġbu fuq l-istampa sħiħa. Smajtha b’widnejja din! Aħna qed ngħidu niddiskutu l-passat, mhux problema, tellgħu x-xhieda kollha li jkun hemm bżonn, lil min tixtiequ, bl-ebda mod ħadd mhu se jżomm xejn. Imma jkollok l-istampa kollha. Qed nitkellmu fuq perjodu sa Novembru. Nifhem l-għaġla u l-logħba politika li fiha din l-istorja imma qed ngħid ...

IĊ-CHAIRPERSON: Onor. Vella ...

ONOR. NIGEL VELLA: Ippermettili nispiċċa l-argument!

IĊ-CHAIRPERSON: Sekonda. Ma nafx jekk segwejtx il-PAC kif kien jiġri qabel? Waqqaftek apposta għax ma rridx li nispiċċaw nagħmlu partita politika u noqgħodu ngħidu logħba u mhux logħba! Mhux se naċċetta dak id-diskors. Qed niġbed l-attenzjoni minn issa li se nwaqqaf liż-żewġ naħat. Inħallu lil xulxin nitkellmu. Niddiskutu bil-qalb kollha. Però, li noqogħdu nitfgħu l-kliem biex nizzikaw battuta politika mhux se naċċettaha. 

ONOR. NIGEL VELLA: M’għandix għalfejn nitfa’ botti għax imbagħad inħalli fl-intelliġenza tan-nies hemm barra! 

IĊ-CHAIRPERSON: Se tidrawni li kull darba li nibda nara dawn l-affarijiet se nwaqqaf. Mhux se nippermetti li noqogħdu qisna qed nilagħbu logħba tennis, nitfgħu l-battuti ’l hemm u ’l hawn. Kompli Onor. Vella.

ONOR. NIGEL VELLA: Lanqas xejn! Anzi jien dejjem inħalli f’idejn l-intelliġenza ta’ min qed isegwina. M’għandix dubju li kulħadd fehem. Nerġa’ nissottolinea l-punt li għamilt l-ewwel u ċjoè li din in-naħa tal-Kamra, bl-ebda mod mhi qed tgħid li ma tridx tiddiskuti dak li seħħ fil-perjodu awditjat. Hemm l-update għaddej. Terġa’ aħna morna pass oltre u tlabna aġġornament ħalli jkollna audit sas-sena 2026. Nemmen li kif qalet il-kollega se jkollna stampa iktar ċara fi ftit ġimgħat oħra. Ejjew niddiskutu l-istampa kollha. Mhux biss inħarsu lura, imma nħarsu ’l quddiem u nħarsu fil-preżent. Fl-aħħar mill-aħħar inkunu iktar fidili lejn min qed isegwina, lejn il-poplu Malti u Għawdxi, biex ikollu l-istampa kollha, kif għidtu fl-istqarrija intom stess. Qed nitkellmu fuq investimenti li saru reċenti. Dawn ma sarux fl-2023. L-Onor. Ramona Attard semmiet iċ-ċifra li kkwotajtu fl-istqarrija. Dak l-investiment sar reċenti. Allura importanti li jkollna l-istampa kollha. Dak huwa l-argument tagħna.

ONOR. ALEX MUSCAT: Naħseb li fil-verità essenzjalment qed naqblu. Li kieku kellna nagħżlu suġġett x’niddiskutu, probabbilment aħna wkoll konna se nipproponu dan is-suġġett għax huwa relevanti, tematiku, u hemm ħafna kontenut li nemmnu li huwa fl-interess pubbliku li jiġi diskuss. Ejjew ma npoġġux lill-Uffiċċju Nazzjonali tal-Verifika u lit-tim tiegħu f’pożizzjoni naqra skomda li jkunu jridu jwieġbu imma diment li x-xogħol ikun għadu għaddej kważi jkunu preklużi milli jwieġbu. Qegħdin fl-aħħar ta’ Lulju. Din il-ġimgħa l-Parlament waqaf għax-xahrejn tas-soltu tal-ferjat tas-sajf. Kif se nibdew diġà qed nippjanaw, u qed naqblu li se jkollna seduta jew tnejn sabiex naqblu fuq il-proċedura. 

Imbagħad se nkunu qed nallokaw xi seduti sabiex l-Uffiċċju Nazzjonali tal-Verifika jagħmel il-preżentazzjoni tiegħu fuq ix-xogħlijiet li għaddejjin bħalissa. Effettivament, fil-mument li se nidħlu lura ħbieb, se jkun fadal tlieta jew erba’ seduti sabiex ikunu lestew ir-rapport tal-follow-up. Imbagħad immedjatament se naqbdu dan ir-rapport, li se jkun ġie aġġornat, bit-tajjeb u l-ħażin li jista’ ikun sar mill-Awtorità, u se nitkellmu fuqu. Qed naqblu flimkien li huwa rapport importanti li jiġi diskuss. Qed nissuġġerixxu li jiġi aġġornat. Qed nieħu pjaċir li kien hemm din l-antiċipazzjoni, saħansitra kif qed nifhem minn qabel l-elezzjoni ġenerali li għaddiet, min-naħa tal-Uffiċċju Nazzjonali tal-Verifika, u allura dan l-audit qiegħed jiġi aġġornat. Ġaladarba nidħlu lura u se jkun hemm is-seduti ta’ qabel, prattikament se nkunu paripassu sabiex naqbdu immedjatament nitkellmu fuq dan is-suġġett. 

IĊ-CHAIRPERSON: Se nissuġġerixxi xi ħaġa biex forsi naslu f’kompromess. Se nagħmilha ċara li t-talba tal-Oppożizzjoni, li jiġi diskuss dan ir-rapport, se tibqa’ hemmhekk, però se nipprova nressaq din il-forma ta’ kompromess ħalli nimxu ’l quddiem. Kif tafu, peress li l-Parlament aġġorna għal-ferjat tas-sajf, aħna normalment ma niltaqgħux darba fil-ġimgħa, speċjalment fil-ġimgħa ta’ Santa Marija, għall-ħabta ta’ Awwissu, però xorta naħseb li jkun tajjeb li dan is-suġġett tematiku jibqa’ għaddej. Allura biex nippruvaw naslu għal kompromess, kont se nressaq ’il quddiem li nibdew bir-rapport kif issuġġeriet l-Oppożizzjoni, nibdew ukoll bl-għażla tax-xhieda, dejjem mar-rapport tal-2024, u mill-mod kif fhimt, għal Novembru għandu jiġi konkluż il-follow-up. Allura niġu eżatt in line sabiex inkomplu niddiskutu ż-żewġ rapporti flimkien. Naħseb li nkunu qed naslu għal kompromess li qed nagħqdu l-analiżi tal-aħħar 2014-2015 ... Kieku ssir analiżi sħiħa, li tibda minn issa u mbagħad qed ngħidu li jiskatta l-follow-up għall-ħabta ta’ Novembru, Diċembru. U b’hekk jiġi eżatt in line. 

ONOR. GRAHAM BENCINI: Ir-rapport jiġi konkluż jew ippubblikat f’Novembru?

IS-SUR CHARLES DEGUARA: Jiġi ppubblikat. Se nippubblikaw ħames rapporti, u dan se jkun wieħed minnhom. 

IĊ-CHAIRPERSON: 15-il ġimgħa mil-lum, u ma niltaqgħux kull ġimgħa, tiġi l-ewwel ġimgħa ta’ Novembru. Qed neskludu dejjem li tibda l-preżentazzjoni tagħkom, fejn normalment dejjem ikollkom żewġ seduti. U hemmhekk inkunu dħalna f’nofs Novembru. Nagħmlu seduta fuq ix-xhieda biex niftehmu fuqhom. Dik seduta oħra. U nkunu dħalna lejn l-aħħar ta’ Novembru.

ONOR. GRAHAM BENCINI: Ikollna laqgħa in camera.

IĊ-CHAIRPERSON: Eżatt laqgħa informali. Għandek diġà tliet ġimgħat. Kif għidt, fis-sajf ma niltaqgħux regolari kull ġimgħa. 

ONOR. RAMONA ATTARD: M’iniex nifhem. 

IĊ-CHAIRPERSON: Qiegħed nissuġġerixxi li filwaqt li l-Oppożizzjoni qed tgħid li jkun tajjeb li ssir analiżi tar-rapport li diġà ġie ppubblikat u l-Gvern qed jgħid li għandna nistennew ħalli jkollna l-follow-up f’idejna, jien qed ngħid li jekk it-time line jinżamm mill-Uffiċċju Nazzjonali tal-Verifika u jkun hemm il-follow-up, mela nibdew bid-diskussjoni ... (Interruzzjonijiet) Ħalli nerġa’ nirrepeti ħalli nkunu kollha on the same page. L-Oppożizzjoni qiegħda tressaq it-talba tagħha li jibda jiġi diskuss ir-rapport tal-2024. Il-Gvern qed jgħid li ġaladarba se joħroġ il-follow-up għall-ħabta ta’ Novembru, ejja nistennew sa Novembru biex tiskatta d-diskussjoni. 

Jien qed nipproponi t-triq tan-nofs biex ikun hemm xi forma ta’ kompromess. Mela jien qed ngħid biex nibdew billi l-Kumitat jaqbel li se jiddiskuti r-rapport li diġà ġie ppubblikat. Illum qegħdin fl-aħħar ġimgħa ta’ Lulju. Ejjew ngħidu li nieħdu żewġ seduti sabiex ikollna l-preżentazzjoni fuq ir-rapport tal-NAO. Imbagħad ikollna seduta oħra in camera biex ikun hemm l-arranġamenti dwar ix-xhieda, u kif se naqblu dwar il-way forward. Ejja ngħidu li nieħdu l-massimu kif konna għidna u allura nieħdu 15-il ġimgħa. Qed ngħidu madwar 18-il ġimgħa oħra. (Interruzzjonijiet) Dan ifisser li naslu lejn l-aħħar ta’ Novembru u nkunu wasalna għall-ferjat tal-Milied. Issa hawnhekk qed neskludi l-ġimgħa ta’ Santa Marija. Qed inkun konservattiv hawnhekk. U b’hekk nallokaw lill-Uffiċċju Nazzjonali tal-Verifika sa Diċembru sabiex iressqu l-follow-up.

ONOR. RAMONA ATTARD: Ħa nagħmluha ċara; l-ewwel se niltaqgħu bejnietna biex nistabbilixxu l-proċedura? Hux hekk? 

IĊ-CHAIRPERSON: Qed nissuġġerixxi li jiġi verbalizzat dan li ġej; mis-seduta li jmiss tibda l-preżentazzjoni tal-Uffiċċju Nazzjonali tal-Verifika dwar ir-rapport tal-2024. U jkollna żewġ seduti allokati għall-preżentazzjoni tal-Uffiċċju Nazzjonali tal-Verifika. Wara jkun hemm is-seduta, li s-soltu tkun in camera, sabiex niddeċiedu fuq il-lista tax-xhieda. Hekk diġà għandna tliet ġimgħat ġewwa. Jekk imbagħad nużaw il-15-il seduta massimu li konna qbilna fuqhom l-aħħar darba, se nkunu qed ngħidu li għandna 18-il ġimgħa. U jekk nidħlu fil-ġimgħa ta’ Santa Marija naslu sal-aħħar ta’ Novembru. Dan ifisser li jkun eżatt in time sabiex joħroġ il-follow-up u kollox jiġi allineat. 

Jekk tridu ftit tal-ħin sabiex tiddiskutu nista’ nissospendi l-laqgħa għal ftit minuti.  

ONOR. RAMONA ATTARD: Se nagħmel tliet punti. Kemm issemmiet il-prassi fuq dak li qal l-Onor. Vella imma l-prassi qatt ma kienet li nippubblikaw x’se nitkellmu fuqu qabel ma jkollna laqgħa informali f’dan il-Kumitat!  

IĊ-CHAIRPERSON: Iva.

ONOR. RAMONA ATTARD: Le. Il-prassi kienet u din qiegħda miktuba ...  

IĊ-CHAIRPERSON: Il-laqgħa informali tkun it-tieni seduta u mhux l-ewwel seduta.

ONOR. RAMONA ATTARD: Ippermettili ħa nitkellem jien issa. Il-prassi kienet li l-ewwel issir laqgħa informali bejnietna ...

IĊ-CHAIRPERSON: Le.

ONOR. RAMONA ATTARD: L-ewwel issir laqgħa informali biex niddiskutu kif se mmorru. Dik ma saritx. Ma jimpurtax, inkomplu għaddejjin.

IĊ-CHAIRPERSON: Le, sekonda. Fuq punt fattwali qed ngħid.

ONOR. RAMONA ATTARD: Jiġifieri l-prassi kienet li tippubblikaw fi press release ...

IĊ-CHAIRPERSON: Iva.

ONOR. RAMONA ATTARD: Iva, hekk kienet il-prassi!?

IĊ-CHAIRPERSON: Sekonda. Toħroġ l-istqarrija u jkun hemm seduta pubblika li fiha ssir l-għażla. Wara li ssir l-għażla tas-suġġett, u qatt ma konna noġġezzjonaw għal xulxin fuq ir-rapporti. Wara li ssir l-għażla jkun hemm seduta li tkun waħda informali. Dik tkun it-tieni seduta u fiha naqblu dwar ix-xhieda. L-ewwel seduta tkun dik pubblika, li fiha jagħżel il-Gvern jew l-Oppożizzjoni s-suġġett għad-diskussjoni. Qed ngħid il-prassi kienet li nalternaw, u li tibda l-Oppożizzjoni. L-Oppożizzjoni ġiet bit-talba tagħha u dik hija xi ħaġa normali. Fil-fatt, jekk taqra l-istqarrija, aħna qed nitolbu lill-Gvern u mhux qed nimponu, biex inkunu korretti mal-proċedura. 

ONOR. RAMONA ATTARD: Mhux ovvja li ma tistgħux timponu! L-ewwel nett, dan huwa Kumitat li, għalkemm tippresjedi l-Oppożizzjoni, il-Gvern għandu l-maġġoranza fil-Kumitat. L-ewwel punt li rrid nagħmel huwa wieħed ċar u ċjoè li din in-naħa tal-Kamra staqsiet sabiex dak ir-rapport jiġi aġġornat sa din is-sena. U dan qed nagħmluh tant kemm m’għandniex problemi sabiex isir l-iskrutinju fuq dak li qed isir tajjeb ħafna fis-settur tal-enerġija. Dak huwa l-ewwel punt. U qiegħda nenfasizza li aħna se nibagħtu uffiċjalment lill-Uffiċċju tal-Awditur Ġenerali. 

IĊ-CHAIRPERSON: Qalilna li qed jagħmlu follow-up. U aħna naqblu magħkom fuq din. 

ONOR. RAMONA ATTARD: It-tieni punt hu li anke l-istqarrija stess qed tgħid li hemm bżonn naraw x’investiment sar minn wara dak ir-rapport. Tajjeb. Naqblu li hemm bżonn  naraw x’sar, anzi b’wiċċna minn quddiem irridu naraw x’investiment sar mir-rapport tal-2023 u li jmur lura għall-għaxar snin ta’ qabel. Irridu naraw x’investiment sar mill-2023 lil hawn. Dak nistgħu narawh biss ġaladarba jkun lest il-follow-up tar-rapport tal-Awditur Ġenerali. Issa qed jiġi suġġerit li joqogħdu jitilgħu x-xhieda, nistaqsuhom fuq il-passat, imma lill-istess xhieda we fall short of asking them x’qed isir issa għax ma jistgħux jirrispondu. 

IĊ-CHAIRPERSON: Le, għax saru r-rakkomandazzjonijiet. 

ONOR. RAMONA ATTARD: Ippermettili nispiċċa l-argument. Ma jistgħux isiru kummenti dwar x’sar issa għax għaddejja investigazzjoni. X’sens tagħmel!? 

IĊ-CHAIRPERSON: Le, l-investigazzjoni mhijiex għaddejja. 

ONOR. RAMONA ATTARD: L-audit li għaddej. Veru qed isir rapport? 

IĊ-CHAIRPERSON: Audit iva, imma ippermettili għax m’intix korretta. 

ONOR. RAMONA ATTARD: Ippermettili ħa nispiċċa l-argument. Il-punt tiegħi hu li ma jagħmilx sens li jekk bħalissa għaddej audit biex naraw x’sar, jekk l-istess Oppożizzjoni għamlet stqarrija lbieraħ fejn qalet li l-għan li se jistaqsu biex jitpoġġa dan is-suġġett hu biex issir investigazzjoni u li naraw x’investiment sar minn dak ir-rapport s’issa. Naqblu. Din in-naħa naqblu fuq dan, tant li tlabna aħna biex dak ir-rapport jiġi aġġornat. Mela nistennew li dak ir-rapport jiġi aġġornat, u niddiskutu kollox ġaladarba jiġi aġġornat. 

IĊ-CHAIRPERSON: Qiegħed nifhem allura li s-suġġeriment tiegħi tal-kompromess mhux qed taqblu miegħu? Huwa out of the question? 

ONOR. RAMONA ATTARD: Mhuwiex kompromess! Dak li qed tgħid inti mhuwiex kompromess. 

IĊ-CHAIRPERSON: Out of the question mela, mhux qegħdin naqblu miegħu? 

ONOR. RAMONA ATTARD: Mhuwiex kompromess. 

IĊ-CHAIRPERSON: Ħalli naqbdu u nagħlquha. Ħa nitfli ftit il-mikrofoni u nkomplu d-diskussjoni off mic.

(Diskussjoni off mic) 

IĊ-CHAIRPERSON: Wara din il-waqfa ta’ ftit minuti se nkomplu d-dikussjoni b’mod formali. Il-proposta min-naħa tiegħi, li jkun hemm forma ta’ kompromess, u ċjoè li tibda d-diskussjoni mil-lum fuq ir-rapport tal-2024, li nibdew bil-preżentazzjoni tal-NAO, li naqblu fuq laqgħa informali dwar kif se jkun qed jimxi l-Kumitat, inkluż fuq ix-xhieda u wara tibda l-preżentazzjoni, sakemm jiġi ppubblikat il-follow-up tal-NAO għall-ħabta ta’ Novembru, u li mbagħad inkomplu d-diskussjoni fuq il-follow-up m’hemmx qbil min-naħa tal-Membri tal-Kumitat. 

Ħalli naqra t-titlu eżatt kif inhu ħalli jiġi verbalizzat. L-Oppożizzjoni qed iżżomm it-talba tagħha, li bħala l-ewwel rapport li jibda jiġi diskuss min-naħa tal-PAC, ikun ir-rapport tal-Uffiċċju Nazzjonali tal-Verifika ppubblikat f’Lulju tal-2024 intitolat “High Level Review on Enemalta’s Planning and Investment in the Local Electricity Distribution Network”. L-Oppożizzjoni qed titlob li dan is-suġġett jintgħażel bħala r-rapport tal-PAC u jibda jiġi diskuss u ssir il-preżentazzjoni min-naħa tal-Uffiċċju Nazzjonali tal-Verifika. Dik hija t-talba tal-Oppożizzjoni u se nistaqsi jekk hawnx qbil. 

ONOR. RAMONA ATTARD: Nixtiequ nivverbalizzaw ukoll min-naħa tal-Gvern li, l-ewwel nett, kienet din in-naħa li staqsiet lill-Uffiċċju Nazzjonali tal-Verifika sabiex dak ir-rapport jiġi updated ħalli jkun relevanti għal-lum, anke fid-dawl tal-istqarrija tal-istess Oppożizzjoni li ppubblikat ilbieraħ li fiha tixtieq skrutinju fuq l-investiment li sar minn wara dak ir-rapport lil hemm. Fid-dawl tal-fatt li dak l-iskrutinju ma jistax isir mill-Public Accounts Committee għax ġejna informati wara t-talba tal-Gvern li l-Uffiċċju Tal-Awditur Ġenerali qiegħed jagħmel audit fuq x’sar minn dak ir-rapport ’il quddiem, u allura l-kompromess issuġġerit minn din in-naħa tal-Gvern huwa li fl-ewwel stadju ssir laqgħa informali biex jiġu stabbiliti regoli ta’ proċedura biex proċeduralment ikun hemm qbil kif se nimxu, u fit-tieni stadju li jitlesta r-rapport il-ġdid tal-Awditur Ġenerali bl-aħħar updates li huma relevanti għal din is-sena. Imbagħad issir diskussjoni miftuħa, u dan wara li dan is-suġġett kienet diġà saret diskussjoni fuqu kemm fil-Plenarja kif ukoll f’fora oħra bħalma hi fiċ-Chamber of Commerce u diskussjoni li se ssir nhar il-Ġimgħa fl-MCESD. 

IĊ-CHAIRPERSON: Min-naħa tal-Oppożizzjoni din it-talba qiegħda tiġi motivata  minħabba l-urġenza u s-sitwazzjoni li qegħdin fiha bħala pajjiż fir-rigward tal-qtugħ tal-provvista tad-dawl. L-Oppożizzjoni tqis li r-rapport ippubblikat mill-Uffiċċju Nazzjonali tal-Verifika f’Lulju tal-2024, li jħares lejn dak li sar bejn l-2013 u l-2023, huwa ta’ importanza u li ħalla impatt fuq is-sitwazzjoni ta’ kriżi tal-lum il-ġurnata. Fl-istess rapport tal-Uffiċċju Nazzjonali tal-Verifika mhux biss saret analiżi dwar x’ġara bejn l-2013 u l-2023 imma saru rakkomandazzjonijiet dwar it-triq ’il quddiem, u allura l-Oppożizzjoni tħoss li dan il-Kumitat għandu obbligu, li mhux biss jitlob il-preżentazzjoni u l-ispjega ta’ x’sab l-Uffiċċju Nazzjonali tal-Verifika però, li jittellgħu x-xhieda quddiem dan il-Parlament taħt ġurament ħalli jirrispondu fuq kif intefqu flus il-poplu Malti, u kif qegħdin f’din is-sitwazzjoni tal-lum. L-Oppożizzjoni qed iżżomm it-talba tagħha imma qed nifhem li m’hawnx qbil ma’ dik it-talba. Hux hekk?  

ONOR. RAMONA ATTARD: Inti erġajt ivverbalizzajt, u allura bir-rispett kollu ħa nerġgħu nivverbalizzaw u ngħidu dan il-punt, u ċjoè l-Uffiċċju tal-Awditur Ġenerali stess qalilna u informana li minħabba li l-audit fuq l-iskrutinju tan-nefqa għadu għaddej, ma jkunux jistgħu jirrispondu. Din in-naħa tal-Gvern qegħdin nissottolineaw li f’ġieħ it-trasparenza, f’ġieħ li nużaw il-ħin ta’ dan il-Kumitat b’mod tajjeb, u b’rispett lejn il-poplu Malti u Għawdxi, qed naffermaw il-pożizzjoni tagħna biex jitlesta r-rapport tal-Awditur Ġenerali, u mbagħad nieħdu s-seduti kollha u jiġu jixhdu n-nies fuq kif saret in-nefqa u l-investiment, biex ikollna stampa ċara. U mhux ikollna eżerċizzju li, fl-opinjoni tagħna, huwa inutli. Dan, filwaqt li diġà saret diskussjoni fil-Plenarja u qed isiru wkoll diskussjonijiet f’fora oħra. 

IĊ-CHAIRPERSON: Ħa nagħlaq id-diskussjoni hawnhekk għax inkella se nibqgħu għaddejjin logħba tennis! Dwar il-mozzjoni li tressqet min-naħa tal-Oppożizzjoni, dwar l-għażla tar-rapport li jrid jiġi diskuss, qed nifhem li m’hawnx qbil hux hekk? 

ONOR. DEBORAH SCHEMBRI: Hawn qbil limitatament għad-diskussjoni li trid issir imma m’hawnx qbil fuq it-timing għaliex aħna nixtiequ li jkollna timing aktar propizju biex ix-xogħol ikun jista’ jsir b’mod aktar trasparenti. 

IĊ-CHAIRPERSON: Il-mandat tal-PAC, Standing Order 120E, jagħmilha ċara li fil-mandat tiegħu għandu li jagħmel investigazzjonijiet fuq rapporti ppubblikati mill-NAO. Il-follow-up li qed titkellmu fuqu mhuwiex ippubblikat, u allura ma tistax tiġi vverbalizzata li hawn qbil fuq rapport li għadu mhux ippubblikat. Qatt ma ġrat li l-PAC jaqbel li jagħmel skrutinju ta’ rapport li għadu mhux ippubblikat. Naqblu? Mhix koperta mill-Istanding Orders tal-Parlament. (Interruzzjonijiet) Sakemm ma jkunx ippubblikat. Jiena sejjaħt għall-vot u m’hemmx diskussjoni wara vot. Qiegħed nimxi mal-Istanding Orders. Imbagħad nikkummentaw wara. 

ONOR. ALEX MUSCAT: Il-vot mhux fuq is-suġġett hux hekk? 

IĊ-CHAIRPERSON: Ħa nerġa’ nirrepeti l-proposta li se nieħdu vot fuqha. Il-mozzjoni tal-Oppożizzjoni hija li l-Kumitat jaġġorna sabiex tibda l-investigazzjoni fuq ir-rapport ippubblikat f’Lulju tal-2024 bit-titlu High Level Review of Enemalta’s Planning and Investment in the Local Electricity Distribution Network u jaġġorna sabiex tibda l-preżentazzjoni tal-Uffiċċju Nazzjonali tal-Verifika fuqu. Il-mistoqsija hija l-proposta ppreżentata mill-Oppożizzjoni. 
Il-membri tal-Kumitat iddikjaraw ruħhom hekk:

	Favur:  3
	Kontra:  4

	L-Onor. Graham Bencini
	L-Onor. Ramona Attard

	L-Onor. Eve Borg Bonello
	L-Onor. Alex Muscat

	L-Onor. Darren Carabott
	L-Onor. Deborah Schembri

	
	L-Onor. Nigel Vella



IĊ-CHAIRPERSON: Il-proposta ma ġietx aċċettata. Il-prassi nkisret totalment! 

ONOR. ALEX MUSCAT: Nistgħu nivverbalizzaw …

IĊ-CHAIRPERSON: Qabel il-prassi dejjem kienet li tagħżel naħa, inċeduha, u mbagħad tagħżel in-naħa l-oħra. This is a first! Qatt ma ġrat li nkisret il-prassi li nwaqqfu lil xulxin milli nibdew investigazzjoni! This is a first mill-1996! Minn kemm ilhom il-Kumitati. 

ONOR. ALEX MUSCAT: M’intix korrett. Tridx nivverbalizzaw jew nimxu ma’ dak li vverbalizzajt? 

IĊ-CHAIRPERSON: Le, issa daqshekk għax il-vot ittieħed. Issa d-diskussjoni għandha tkun fuq il-way forward. Issa d-diskussjoni fuq il-way forward u d-diskussjoni miftuħa. 

ONOR. ALEX MUSCAT: Mela se nivverbalizzaw mozzjoni u nieħdu vot fuqha. Nista’ nivverbalizzaha? 

IĊ-CHAIRPERSON: Għandek id-dritt kollu li tivverbalizzaha. Ippermettili nwaqqfek Onor. Muscat ħalli nifhem eżatt. Il-prassi li dejjem kienet użata, u ċjoè dik li tibda l-Oppożizzjoni b’suġġett, jingħalaq, u mbagħad jagħżel il-Gvern, u nħallu lil xulxin nagħżlu s-suġġetti tagħna, waqfet illum. 

ONOR. ALEX MUSCAT: Le. 

IĊ-CHAIRPERSON: Mhux le, ivvotajtu kontra! Issa se tivverbalizzaw is-suġġett kif tixtequh intom, u allura l-għażla se tkun tal-Gvern. 

ONOR. GRAHAM BENCINI: Aħna konna aċċettajna rapporti li lanqas kienu mansjoni tal-PAC. 

IĊ-CHAIRPERSON: Għiduli x’se tkun the way forward issa. 

ONOR. ALEX MUSCAT: Tista’ tgħidli x’inhu l-isem eżatt tar-rapport?  

IĊ-CHAIRPERSON: High Level Review: Enemalta’s Planning and Investment in the Local Electricity Distribution Network - July 2024. 

ONOR. ALEX MUSCAT: In-naħa tal-Gvern qed tipproponi, sabiex nibqgħu mal-proċeduri li dejjem ġew stabbiliti u li dejjem kien hemm qbil fuqhom fil-Kumitat tal-Kontijiet Pubbliċi, li tilqa’ li l-ewwel suġġett magħżul ikun dak propost min-naħa tal-Oppożizzjoni, High Level Review: Enemalta’s Planning and Investment in the Local Electricity Distribution Network – July 2024 flimkien mal-follow up audit …   

IĊ-CHAIRPERSON: Ma tistax. 

ONOR. ALEX MUSCAT: ... li għandu jiġi ppubblikat aktar tard din is-sena. Ġaladarba jkun ippubblikat. 

IĊ-CHAIRPERSON: Onor. Muscat, it-talba tiegħek proċeduralment ma tistax issir.

ONOR. ALEX MUSCAT: Jiena vverbalizzajtha. 

IĊ-CHAIRPERSON: Ħa nispjega għalfejn. Artikolu 120E tal-Istanding Orders jagħmilha ċara li l-PAC jista’ jinvestiga biss rapporti ppubblikati mill-NAO. Dak ir-rapport tal-follow-up li qed issemmu ġejna informati mill-NAO li hemm il-follow-up għaddej, però mhux li huwa ppubblikat. Ma jistax ikun hawn qbil fuq xi ħaġa li sal-lum għadha mhijiex ippubblikata. Kemm ilek tiġi hawnhekk, Sur Deguara? 19-il sena? Il-PAC, matul dawn l-aħħar 19-il sena, qatt qabel li se jiddiskuti rapport li għadu mhuwiex ippubblikat? 

IS-SUR CHARLES DEGUARA: Ma jistax. 

IĊ-CHAIRPERSON: It-talba kif spjegata, Onor. Muscat, ma tistax tiġi diskussa għax inkunu qed immorru … 

ONOR. ALEX MUSCAT: Issa tressqet il-mozzjoni u nieħdu vot fuqha. 

IĊ-CHAIRPERSON: Ma tistax tintlaqa’ għax ir-rapport għadu mhuwiex ippubblikat. 

ONOR. ALEX MUSCAT: Iva, imma ma nistgħux ma neħdux vot fuqha! 

ONOR. DEBORAH SCHEMBRI: L-Awditur Ġenerali għadu kif għamel il-punt li ma jistax jiġi diskuss jekk ma jkunx ħareġ. Issa l-proposta tal-Gvern hija ċara permezz tal-aħħar tliet kelmiet tagħha, fejn qed ngħidu “ġaladarba jkun ippubblikat”. Ġaladarba jkun ippubblikat, anke kif ikkonferma l-Awditur Ġenerali, jiġi diskuss hawnhekk. U allura se jkun ippubblikat. Dik hija l-proposta tal-Gvern. Għalhekk il-mozzjoni tista’ tintlaqa’ għax ikun ippubblikat. Dik hija l-proposta tal-Gvern u mhijiex running counter ta’ dak li jrid l-Istanding Order. 

IĊ-CHAIRPERSON: Mela biex nifhem ħalli nipprova nbenġila ftit; intom mhux qed tipproponu l-aġenda li jmiss. Jiġifieri mhux qed ngħidu li l-PAC jieqaf ...

ONOR. ALEX MUSCAT: Le. Dak li vverbalizzajt … 

IĊ-CHAIRPERSON: Ara jekk hux qed nifhmek sew. Qed tivverbalizza li dan ir-rapport tal-2024 ma jistax jitla’ sakem jiġi ppubblikat il-follow-up f’Novembru. 

ONOR. ALEX MUSCAT: Le. 

ONOR. GRAHAM BENCINI: Hekk qed tgħidu. 

ONOR. ALEX MUSCAT: Aħna qed nipproponu li d-diskussjoni ssir f’daqqa. 

IĊ-CHAIRPERSON: Id-diskussjoni fuq id-distribuzzjoni tad-dawl u fuq il-qtugħ tad-dawl ma titlax sakemm joħroġ il-follow-up.  

ONOR. ALEX MUSCAT: Kollega, il-proposta tagħna kienet ċara ħafna. Ejja nieħdu vot fuqha. 

IĊ-CHAIRPERSON: It-talba tal-vot saret ħalli ma nerġgħux nirrepetu ruħna. Min-naħa tagħna se nivverbalizzaw li l-Oppożizzjoni … 

ONOR. ALEX MUSCAT: Nieħdu l-vot issa. 
IĊ-CHAIRPERSON: L-ewwel għamilnieha ċara li jkun hemm id-dikjarazzjoni, ħallejt dejjem il-verbal min-naħa ta’ kontra min qed jipproponi, u mbagħad immorru għall-vot. Dejjem hekk għamiltha. Anke issa. Fil-fatt l-ewwel erġajt ippermettejt li jkun hemm żewġ verbali. (Interruzzjonijiet) Ftit tal-minuti ilu għedt kif se tkun it-talba, ħallejt lill-Onor. Attard tivverbalizza, u mbagħad ivverbalizzajt jien. Imbagħad erġajt ippermettejt lill-Onor. Attard tivverbalizza. Ħa nimxu mal-Minuti. Għamilt it-talba, ħallejt il-verbal tal-Onor. Attard, erġajt ivverbalizzajt jien, u mbagħad morna għall-vot. U ħallejt it-tieni darba jerġa’ jsir il-verbal. Issa saret it-talba, min-naħa tagħna jsir il-verbal u mbagħad immorru għall-vot. 

Ippermettuli ftit għax għadni kif sirt naf li ġiet ippubblikata stqarrija min-naħa tal-Membri tal-Gvern -  nassumi li tafu biha – bl-isem “L-Awditur Ġenerali mitlub mill-Gvern sabiex janalizza x-xogħol li wettqet l-Enemalta fl-aħħar tliet snin fuq is-sistema”. Fil-fatt għadu kif qalilna li kienet qed issir. 

ONOR. RAMONA ATTARD: Aħna diġà tlabnieha. 

ONOR. GRAHAM BENCINI: Din diġà kienet mibdija? 

ONOR. EVE BORG BONELLO: Mill-għada tal-elezzjoni. 

ONOR. GRAHAM BENCINI: Mela għalfejn talbuha llum? 

IS-SUR CHARLES DEGUARA: Jien qatt ma kkomunikajt ma’ ħadd fuqiex qegħdin naħdmu. Illum qed tgħiduha l-ewwel darba. 

IĊ-CHAIRPERSON: Mhux hekk! 

IS-SUR CHARLES DEGUARA: Kumbinazzjoni n-naħa tal-Gvern talbitna kważi l-istess ħaġa li qed jagħmel is-Sur Peplow bħalissa.

IĊ-CHAIRPERSON: Kemm ilu li beda l-follow-up? 

IS-SUR WILLIAM PEPLOW: On and off għal dawn l-aħħar tliet xhur, mill-Għid ’il quddiem. 

ONOR. RAMONA ATTARD: Tant in-naħa tal-Gvern m’għandha l-ebda diffikultà, li konna aħna stess li tlabna sabiex jiġi aġġornat ir-rapport sa din is-sena. 

IĊ-CHAIRPERSON: Kemm ilu li beda l-follow-up min-naħa tal-NAO? 

IS-SUR WILLIAM PEPLOW: Il-follow-up kien maħsub fl-audit plan ta’ din is-sena, jiġifieri kien approvat fl-audit plan u x-xogħol beda b’ċertu ritmu wara l-Għid. 

IĊ-CHAIRPERSON: Ħa nistennew lill-Onor. Attard qabel nieħdu l-vot. Ħalli nivverbalizza.

Għal dak propost min-naħa tal-Onor. Muscat għan-nom tal-Membri tal-Gvern, l-Oppożizzjoni ttenni li, fid-dawl tas-sitwazzjoni attwali tal-provvista tad-dawl, hija kwestjoni urġenti li l-poplu jifhem x’sar wara li sentejn ilu ħarġu rakkomandazzjonijiet, u fid-dawl ta’ dikjarazzjoni min-naħa tal-istess Gvern li ntefqu €140 miljun fl-aħħar tliet snin. Għalhekk il-Kumitat għandu immedjatament jibda bid-diskussjoni dwar dak li sab l-Awditur Ġenerali u mhux nistennew sal-aħħar ta’ din is-sena. Għaldaqstant, fuq punt ta’ urġenza ma tistax taqbel ma’ dak propost min-naħa tal-Gvern għas-sempliċi raġuni li, kif intqal fil-proposta ta’ qabel li vvutajna fuqha qabel, l-Oppożizzjoni tixtieq tibda tiddiskuti dan ir-rapport issa u mhux nistennew l-aħħar ta’ din is-sena. 

Se nissospendi ftit sakemm l-Onor. Attard terġa’ tingħaqad mal-mejda tal-Kumitat u jittieħed il-vot. Ladarba l-Onor. Attard reġgħet ingħaqdet mal-Kumitat, jista’ jittieħed il-vot. 

ONOR. RAMONA ATTARD: Ħadt qatgħa għax għedt: Ara mhux se jistennew!  

IĊ-CHAIRPERSON: Suppost drajtuni li gambetti ma nagħmilx. Ilħaqt ivverbalizzajt imma bil-permess tal-membri tan-naħa tal-Gvern. Il-mistoqsija hija l-proposta kif ippreżentata mill-membri tal-Kumitat tan-naħa tal-Gvern.
Il-membri tal-Kumitat iddikjaraw ruħhom hekk:

	Favur: 
	Kontra:  

	
	

	Onor. Ramona Attard

	Onor. Alex Muscat
	Onor. Eve Borg Bonello

	Onor. Deborah Schembri
	Onor. Darren Carabott

	Onor. Nigel Vella
	



					
IĊ-CHAIRPERSON: Il-proposta kif verbalizzata mill-Onor. Alex Muscat għaddiet.

Mela r-rapport tal-2024 issa se jintefa’ fuq l-ixkaffa sakemm joħroġ il-follow-up. X’se jiġri issa? L-Oppożizzjoni terġa’ tipprova tressaq rapport ieħor? X’se jiġri? U toqogħdu twaqqfuh kull darba?! Nitlobkom tagħtuna spjega ta’ x’se jiġri. Kif se jiffunzjona l-PAC? 

ONOR. RAMONA ATTARD: Issa nagħmlu laqgħa informali u nipproċedu minn hemmhekk. 

ONOR. ALEX MUSCAT: Ejja niskedaw il-laqgħa li jmiss.

IĊ-CHAIRPERSON: Mela ejjew niskedaw il-laqgħa informali li jmiss.

ONOR. ALEX MUSCAT: Nistgħu naġġornaw u niskedaw.

IĊ-CHAIRPERSON: Naġġorna on air għal meta se jkollna l-laqgħa informali. Dejjem hekk għamilna. Ma nistax naġġorna l-Kumitat sine die. Li nista’ nissospendi għal ftit minuti, nitkellmu u mbagħad wara naġġorna on air, imma bilfors irrid naġġorna on air. Mela ħalli nitfi l-mikrofonu ħalli naqblu fuq data. Imbagħad nikkomunika dik id-data on air. 

Il-Kumitat mar in camera.

IĊ-CHAIRPERSON: Il-laqgħa reġgħet irriżumiet.

ONOR. RAMONA ATTARD: Sur President, tista’ terġa’ tkompli l-laqgħa b’mod informali?

IĊ-CHAIRPERSON: Se nerġa’ nissospendi l-Kumitat sabiex id-diskussjoni tkompli b’mod informali off mic. 

Fit-3.11 p.m. il-laqgħa ġiet sospiża u rriżumiet fit-3.17 p.m.

IĊ-CHAIRPERSON: L-Oppożizzjoni tibqa’ tagħmilha ċara li trid tibqa’ tiltaqa’. Għamilnieha ċara meta ressaqna t-talba fuq il-qtugħ tad-dawl. Mhux se noqogħdu nistennew li s-sajf jgħaddi sabiex nerġgħu ntellgħu xi diskussjoni u l-PAC jibda jaħdem! Dik hija l-pożizzjoni tagħna. Il-Membri tal-Gvern jekk iridu jistgħu jiddikjaraw x’qed jgħidu. F’idejkom. Però aħna qed nagħmluha ċara li l-PAC nixtiquh li jibda jaħdem minn issa. F’idejkom issa.

ONOR. RAMONA ATTARD: Qed naqblu li dan il-Kumitat għandu jkompli għaddej bix-xogħol tiegħu. Qed naqblu wkoll, din in-naħa tal-Kamra, sabiex l-ewwel nistabbilixxu r-regoli proċedurali fuq kif se jaħdem dan il-Kumitat. Minn hemmhekk inkomplu bid-diskussjoni, li m’għandna problema ta’ xejn sabiex niddiskutu, tar-rapport aġġornat.  

IĊ-CHAIRPERSON: Imma r-rapport aġġornat għadu ma ħariġx, u allura ma jistax jitla’ fuq l-aġenda. Irridu noqogħdu nissospendu sine die sakemm joħroġ ir-rapport?! 

ONOR. DEBORAH SCHEMBRI: Hemm xogħlijiet li jidhru biċ-ċar li jridu jsiru qabel. Il-Kumitat, biex nagħmlu ftehim bejnietna fuq kif se titlaqqa’ ...

IĊ-CHAIRPERSON: Dik seduta waħda.

ONOR. DEBORAH SCHEMBRI: Qegħdin ngħidu li seduta waħda. Id-darba l-oħra ħadet tliet seduti. Jista’ ikun li tieħu iktar minn seduta waħda. Jiġifieri rridu naraw. Dak ix-xogħol għad irid isir. Trid issir is-seduta li normalment għal dawn l-aħħar snin twal saret bħalma qalilna l-Awditur Ġenerali. Dik hija seduta oħra. Normalment ikun hemm żewġ seduti li huma tal-baġit, fejn hemmhekk il-Kumitat mhux se jitlaqqa’. Imma hemm xogħol li jrid isir qabel. Dak kollu se jkun qiegħed isir. Biex imbagħad mal-ewwel okkażjoni li jkollna, malli joħroġ l-aġġornament tar-rapport, ma jkollniex iktar minn dawn l-affarijiet pendenti u nkunu nistgħu nibdew niddiskutuha mill-ewwel. 

IĊ-CHAIRPERSON: Jiġifieri intom qed tipproponu – ħa ngħidilkom x’qed tipproponu – a delaying tactic biex jilħaq jgħaddi s-sajf u l-qtugħ tad-dawl jieqaf ħalli mbagħad tibda d-diskussjoni meta jaqbel lill-Gvern! Jiġifieri aħna qed ngħidu li l-PAC jaġġorna u mbagħad meta se jiltaqa’ in camera? Fl-ewwel ġimgħa meta jerġa’ jiltaqa’ l-Parlament?! Jiġifieri fl-ewwel ġimgħa ta’ Ottubru? Qed nipprova nifhem x’inhu r-raġunament. Qed intawlu biex ma niltaqgħux u biex jilħaq jgħaddi s-sajf, ħalli l-qtugħ tad-dawl jieqaf, u mbagħad ikollna s-seduta in camera fis-7 ta’ Ottubru, u nistennew sakemm joħroġ il-follow-up biex niddiskutu r-rapport? 

ONOR. DEBORAH SCHEMBRI: Sur President, l-ewwel nett mingħalija li xi nofs siegħa ilu smajtek tgħid li ċertu kliem politiku mhux se jiġi aċċettat hawnhekk u allura l-kliem “delaying tactics” naħseb li kellek twaqqaf lilek innifsek milli tgħidhom!  

IĊ-CHAIRPERSON: Trid tkun ovvja.

ONOR. RAMONA ATTARD: Sur President, le, ma nippermettix li hawnhekk lill-kollega tiegħi tgħidlu ... 

IĊ-CHAIRPERSON: Onorevoli, hawnhekk ħadd m’għolla leħnu u mhux se nippermettih jien!

ONOR. RAMONA ATTARD: Ma nippermettix li bħala chairperson twaqqaf lill-kollega tiegħi għax qal “show politiku” u issa inti qed tgħid li min-naħa tagħna qegħdin nagħmlu “delaying tactics”!

IĊ-CHAIRPERSON: Uża l-kelma “logħob”. 

ONOR. RAMONA ATTARD: Jew se nżommu a level playing field, jew inkella ma ngħaddux kummenti.

IĊ-CHAIRPERSON: M’hemmx għalfejn ngħajtu. Ħadd mhu qed jgħajjat. 

ONOR. RAMONA ATTARD: Mhijiex kwestjoni ta’ għajjat imma mhux fair li bħala president widdibt lill-kollega tiegħi u mbagħad għaxar minuti wara għamilt l-istess inti, jekk mhux agħar!

IĊ-CHAIRPERSON: Għaliex waħda kienet allegazzjoni filwaqt li l-oħra hija stat ta’ fatt. 
ONOR. RAMONA ATTARD: Għalina stat ta’ fatt ukoll dak li għamilt inti.

ONOR. NIGEL VELLA: Id-differenza hi li waħda għedtha jien u l-oħra għedtha inti. 

IĊ-CHAIRPERSON: Għalfejn dan l-għajjat? (Interruzzjonijiet) Mhux għalik qed ngħid, Onor. Vella.

ONOR. NIGEL VELLA: Id-differenza hi li waħda għidtha jien u l-oħra għidtha inti. 

IĊ-CHAIRPERSON: Le, hemm differenza fid-diskors. Qed tipproponu li l-Kumitat jiltaqa’ fis-7 ta’ Ottubru biex jiddiskuti in camera l-proċedura.

ONOR. RAMONA ATTARD: Le, m’għamilniex dik il-proposta.

IĊ-CHAIRPERSON: Mela x’qed tgħid?

ONOR. GRAHAM BENCINI: Hekk qed tgħid.

IĊ-CHAIRPERSON: Mela għidilna meta se niltaqgħu?

ONOR. RAMONA ATTARD: Nista’ nissuġġerixxi xi ħaġa? Aħna konna ċari. L-ewwel ħaġa li lil din in-naħa ħadd ma jista’ jakkużaha li qed nagħmlu xi tip ta’ tattika. Meta kien hemm id-diskussjoni b’urġenza fil-Plenarja, din in-naħa tal-Kamra laqgħat dik it-talba u ħadna gost niddiskutu. U qegħdin niddiskutu f’fora oħra. Anke fil-Parlament saret dik id-diskussjoni. Tant kemm nilqgħu d-diskussjoni, li meta rajna l-istqarrija tal-Oppożizzjoni, tlabna aħna stess sabiex isir ir-rapport aġġornat. U ngħatajna l-informazzjoni li dak ir-rapport diġà beda jsir. 

Ħa nerġa’ nagħmel l-istedina lill-Uffiċċju tal-Awditur Ġenerali, li jekk bl-affarijiet li qed isiru diġà, bl-updated audit li qed isir, hemm xi punt li mhux kopert u nistgħu nkopruh sa din is-sena, din in-naħa miftuħa sabiex ikun hemm dan l-update u b’hekk ikollna skrutinju serju. Jekk l-Oppożizzjoni trid skrutinju serju taf li rridu niddiskutu ... Iva niddiskutu l-għaxar snin ta’ qabel, jiġifieri sal-2023, imma importanti wkoll li niddiskutu sal-lum, għax inkella se nġibu x-xhieda, intellfulhom il-ħin, biex imbagħad nistaqsuhom imma issa x’se jsir u jweġbuna lura li ma jistgħux iweġbuna għax hemm investigazzjoni għaddejja. Dak li qed ngħidu.

It-tieni ħaġa hu li aħna m’għandniex problemi biex niltaqgħu mill-iktar fis possibbli ħalli nistabbilixxu r-regolamenti proċedurali li se jiddettaw il-ħidma ta' dan il-Kumitat. Qed nissuġġerixxi, biex forsi jkun hemm żblokk ta’ dan l-impasse, li naġġornaw għal data ħalli l-ewwel niddiskutu r-regolamenti ta’ dan il-Kumitat. 

IĊ-CHAIRPERSON: Tajjeb. Mela naġġornaw il-Kumitat għall-5 ta’ Awwissu. Hawn oġġezzjoni? 

ONOR. DEBORAH SCHEMBRI: Sur President, kif diġà kelli okkażjoni ngħid, jiena se nkun barra minn Malta mit-2 sat-12 ta’ Awwissu.

IĊ-CHAIRPERSON: Normalment meta jiġri hekk ikun hemm sostituzzjoni. Għandek oġġezzjoni li jkun hemm sostituzzjoni għalik min-naħa tal-Membri tal-Gvern?

ONOR. DEBORAH SCHEMBRI: Personalment nixtieq inkun preżenti għal din il-laqgħa.

IĊ-CHAIRPERSON: Mela għal meta qed tipproponu li nerġgħu nitlaqgħu? Il-ġimgħa ta’ wara Santa Marija ...

ONOR. DEBORAH SCHEMBRI: L-Erbgħa ta’ wara li nasal jien minn barra jkun id-19 ta’ Awwissu. Jien m’għandix problema, però d-19 ta’ Awwissu hija l-ġimgħa ta’ Santa Marija u kulħadd ikun frank dik il-ġimgħa. Is-26 ta’ Awwissu tajjeb għalija. 

IĊ-CHAIRPERSON: Tiġi lura fit-12 ta’ Awwissu. Niltaqgħu fit-13 mela? Biex ma naħlux ġimgħa.

ONOR. GRAHAM BENCINI: Jiġifieri jekk xi ħadd ma jistax jattendi laqgħa se noqogħdu nipposponu?

ONOR. DEBORAH SCHEMBRI: Given li hija kwestjoni ta’ proċedura, u li fis-sajf xorta għandna ftit żmien biex nagħmluha, jiena xtaqt li nkun preżenti għaliha. Jekk iċ-Chair irid jagħmel mod ieħor, mhux se nikkmandah. Jien għidtlu li nixtieq inkun hawn imma mbagħad jagħmel hu. 

IĊ-CHAIRPERSON: Ir-regola dejjem kienet li ssir sostituzzjoni. Jekk inti se tinsisti li tkun hawnhekk mhux se neskludiha ovvjament.

ONOR. DEBORAH SCHEMBRI: Normalment fis-sajf il-Parlament jieħu break. Sal-bieraħ informalment konna qed ngħidu li se niltaqgħu f’Ottubru. (Interruzzjonijiet) U allura lħaqna ppjanajna l-vaganzi tagħna, eċċ. Jiena qed ngħid li ladarba din hija kwestjoni ta’ proċedura, u la mhijiex xi ħaġa ta’ urġenza, nippreferi li kieku nkun hawnhekk. Issa ċ-Chair mhuwiex jien. Jien qed ngħid x’nixtieq. Iċ-Chair huwa inti u tiddeċiedi inti.  

IĊ-CHAIRPERSON: Jien issuġġerejtlek li jkun hemm sostitut, però qiegħda tinsisti li trid tkun preżenti. Qiegħda tgħid li tiġi lura fit-12 ta’ Awwissu u allura qiegħed nipproponi li niltaqgħu fit-13 tax-xahar. (Interruzzjonijiet) Dik il-ġimgħa ma tistax. Mela nagħmluha fid-19 ta’ Awwissu? 

ONOR. DEBORAH SCHEMBRI: M’għandix oġġezzjoni.

IĊ-CHAIRPERSON: Tajjeb. Mela l-Kumitat jaġġorna għad-19 ta’ Awwissu fis-2.00 p.m. Nirringrazzjakom. 

Fl-4.00 p.m. il-Kumitat aġġorna għal nhar l-Erbgħa, 19 ta’ Awwissu 2026, fis-2.00 p.m.









